
SINTEZA
la proiectul
  ______________________________________________________________
                                 (denumirea proiectului actului normativ)
 
	Participantul la avizare, consultare publică, expertizare
	Nr. crt.
	Conținutul obiecției,
propunerii, recomandării, concluziei
	Argumentarea
autorului proiectului

	Avizare și consultare publică

	Editura PRUT (Olga Stanciu, director)
	1
	Pct. 4 lit. d¹) și pct. 69¹ – se solicită excluderea prevederilor privind prezentarea, la decizia operatorilor economici, a 25% din conținutul proiectului de manual pentru a obține recomandările evaluatorilor.
Argumentare: prevederile contravin principiului concurenței loiale și egalității de tratament; evaluatorii riscă o predispoziție favorabilă față de manuscrisul deja cunoscut, la a cărui îmbunătățire au contribuit; participanții ale căror lucrări nu au beneficiat de recomandări prealabile ar fi dezavantajați.
	Se acceptă

	
	2
	Pct. 4 lit. k¹) – excluderea sintagmei „comisii metodice din instituțiile de învățământ, consiliul elevilor, comitete părintești etc.”.
Argumentare: Regulamentul instituie deja un mecanism profesional de evaluare (fișa-tip, caietul de sarcini, CNAM, evaluatori selectați, instruiți și remunerați); nu sunt clare criteriile de selectare a acestor structuri și valoarea juridică/metodologică a opiniilor lor; consiliile elevilor și comitetele părintești nu dispun de pregătirea de specialitate necesară; opiniile elevilor și părinților pot fi colectate în cadrul consultării publice, iar expertizarea tematică trebuie să rămână în competența experților naționali sau internaționali.
	Se acceptă. Sintagma „consiliul elevilor, comitete părintești etc.” a fost exclusă. A fost exclusă și sintagma „comisii metodice din instituțiile de învățământ”: avizarea/expertizarea tematică se realizează de experți naționali sau internaționali, aprobați prin ordin al ministrului (pct. 82²), care semnează contract de prestări servicii și Angajamentul conform Anexei nr. 1 (pct. 82³). 

	
	3
	Pct. 6 lit. c) – excluderea formei de achiziție „manuscris cu drepturi de traducere, adaptare, reproducere, distribuire, închiriere, împrumut, comunicare publică, punere la dispoziția publicului, realizare de opere/manuale școlare derivate”.
Argumentare: manuscrisul este o versiune de lucru care poate diferi esențial de produsul final; nu este clară necesitatea dobândirii unui ansamblu atât de extins de drepturi patrimoniale asupra unui document de lucru; obiectul achiziției trebuie să fie manualul în forma finală, evaluată și aprobată.
	Se acceptă. 
Pct. 6 lit. c) a fost reformulat și expus după cum urmează: 
„c) conținut cu drepturi de traducere, adaptare, reproducere, distribuire, închiriere, împrumut, comunicare publică, punere la dispoziția publicului, realizare de opere/manuale școlare derivate”

	
	4
	[bookmark: _Hlk240233040]Pct. 10 – excluderea sintagmei „sau de conținut”. Text propus: „10. În cazul sesizărilor privind erorile tehnice ale unui manual, Ministerul va solicita CNAM analiza problemei și identificarea, în comun cu editura, a soluțiilor/căilor de remediere. Editura va fi responsabilă de lichidarea, în termene proxime, a erorilor tehnice, cu suportarea cheltuielilor.”
Argumentare: conținutul final este produsul unei proceduri instituționale (evaluatori, experți, pilotare, consultare publică, CNAM, ordinul ministrului), astfel încât răspunderea financiară exclusivă și automată a editurii pentru erori de conținut nu este justificată; noțiunea „eroare de conținut” este prea largă (modificări ale curriculumului, informații științifice noi, diferențe de interpretare); erorile tehnice (tipar, machetare, imprimare) pot fi atribuite obiectiv editurii, iar problemele de conținut trebuie analizate individual.
	Se acceptă.
Pct. 10 se expune după cum urmează:
„10. În cazul sesizărilor privind erorile tehnice ale unui manual, Ministerul va solicita CNAM analiza problemei și identificarea, de comun cu editura, a soluțiilor/căilor de remediere. Editura va fi responsabilă de lichidarea în termeni proximi a erorilor tehnice sau de conținut, cu suportarea cheltuielilor.”
Redacția finală a pct. 10 – a se vedea recomandarea nr. 150.

	
	5
	Pct. 30 – reformulare: CNAM examinează dosarele evaluatorilor și include evaluatorii selectați într-o listă unică, din care aceștia sunt selectați printr-un program aleatoriu (random).
Argumentare: pct. 30, 31, 41 lit. a), b), e) creează premise pentru trafic de influență și posibilități de influențare a rezultatelor evaluării.
	Nu se acceptă. Lista nu este omogenă. Un evaluator este selectat conform corespunderii ciclului de studii, disciplinei, limbii de predare, etc. Selectarea random ar neglija aceste criterii esențiale pentru asigurarea unei evaluări de calitate.

	
	6
	Pct. 31 – excluderea sintagmei „membrii CNAM pot înainta propuneri de candidați care întrunesc criteriile/cerințele stabilite pentru completarea grupurilor de evaluatori”.
Argumentare: vine în contradicție cu principiile de imparțialitate, transparență și șanse egale.
	Se acceptă parțial. 
Pct. 31 se expune după cum urmează:
„31. Pe parcursul evaluării dosarelor, în cazul identificării numărului insuficient de candidați, participanți în concurs la anumite discipline școlare, doar după expirarea termenului pentru depunerea dosarelor, membrii CNAM, pot înainta propuneri de candidați care întrunesc criteriile/ cerințele stabilite pentru completarea grupurilor de evaluatori.

	
	7
	Pct. 43 – obiecție: vine în contradicție cu pct. 41 lit. c) și e) și creează oportunități pentru influențarea rezultatelor finale ale evaluării (cu referire la discrepanța de 15 puncte față de evaluările celorlalți membri ai comisiei).
	Nu se acceptă. 
Pct. 43 nu contrazice pct. 41. pct. 4 lit. k^1) și k^2). Acestea se aplică doar după ce procedura de evaluare a fost finalizată și doar pentru manualul declarat câștigător.

	
	8
	Cap. III – introducerea responsabilității evaluatorilor pentru evaluare neconformă, netransparentă și/sau neargumentată. Text propus: „În cazul în care se va constata la ședința comună a grupului de evaluatori că unul din evaluatori a acordat un punctaj cu 15 pct. mai mare sau mai mic decât ceilalți evaluatori, fără a aduce argumente științifice, metodologice etc. solide, aceasta poate constitui temei pentru descalificarea evaluatorului și anularea contractului de prestări servicii, ceea ce va atrage după sine neachitarea serviciilor prestate neconform și excluderea din baza de date a evaluatorilor”. Aceleași consecințe – pentru evaluatorii care oferă evaluări subiective, demonstrabile de editură în procesul de contestație.
	Se acceptă.
Pct. 48 se expune după cum urmează:
„ În cazul în care se constată, de către CNAM sau de către experți consultați la decizia CNAM, că evaluatorul a acordat un punctaj eronat ori neargumentat științific și metodologic, precum și în cazul în care se dovedește că evaluatorul s-a aflat într-una dintre situațiile prevăzute la pct. 27 lit. a)–c) și nu a declarat-o potrivit pct. 38¹, contractul de prestări servicii se reziliază, serviciile prestate neconform nu se achită, iar evaluatorul se exclude din baza de date a evaluatorilor. Decizia CNAM se adoptă motivat, în scris, și se comunică evaluatorului în termen de 3 zile lucrătoare. Excluderea operează pentru un termen de 3 ani; în cazul declarației false privind situațiile de la pct. 27 lit. a)–c) — definitiv..”


	
	9
	Pct. 81 lit. a) – solicitare de clarificare: în cazul reevaluării de către alți evaluatori, ce se întâmplă cu prima echipă de evaluare, este ea plătită din bani publici și care este limita costurilor suportate de stat pentru evaluare în cadrul unui lot; în cazul evaluărilor repetate, plățile ar putea depăși onorariul autorilor.
	Clarificare. Este achitată doar în cazul în care nu se încadrează în prevederile pct. 48.  

	
	10
	Cap. II (competențele CNAM) – adăugarea unui punct prin care CNAM decide, în situații de discrepanță mare de punctaj, în baza argumentelor membrilor comisiilor de evaluare și a contestațiilor editurilor (argumentate științific, metodologic etc.), încetarea contractului de prestări servicii cu evaluatorul care a depunctat sau a punctat excesiv o ofertă și/sau a oferit servicii necalificate, care generează reevaluări, deplasări de termene și plăți dublate.
	Se acceptă. 
Pct. 18 a fost copletat cu o literă nouă:
[bookmark: _Hlk240622259]„h) decide asupra rezilierii contractului și/sau excluderii din baza de date a evaluatorilor pentru care se constată că au acordat un punctaj eronat ori neargumentat științific și metodologic, conctrm pct. 48.”

Redacția finală a pct. 18 lit. h) și a pct. 48 – a se vedea recomandările nr. 144 și 145.

	
	11
	Prevederea responsabilităților evaluatorilor (menționate mai sus) și în contractul de prestări servicii încheiat cu evaluatorii.
	Se acceptă.

	
	12
	Pct. 70 – solicitare de precizare: „secretarul grupului de lucru pentru achiziții publice de manuale” este aceeași persoană cu funcționarul care exercită funcția de secretar al CNAM (pct. 15) sau este o altă persoană?
	Clarificare. Nu este specificat. Pot fi și diferite. CNAM are rolul de evaluare doar a factorului „Calitatea ofertei”. 

	
	13
	Secțiunea 5 (Depunerea, rezolvarea contestațiilor și stabilirea rezultatelor finale) – obiecție: poate crea un blocaj al tuturor proceselor și oportunitatea unor contestări nesfârșite; dacă va fi acceptată responsabilitatea evaluatorilor pentru o evaluare corectă, echidistantă și calificată, secțiunea poate rămâne în varianta existentă.
	Recomandarea 8 a fost acceptată.

	
	14
	Secțiunea 4 – completare cu un punct nou: „Ministerul Educației și Cercetării va compensa parțial munca prestată de editură și autori, în cazul în care achiziția este anulată la etape avansate din motive care nu țin de editură: 1) reevaluări repetate cu rezultate contradictorii sau opuse; 2) schimbări ale curriculumului, cu anularea/modificarea disciplinei pentru care s-a elaborat lucrarea; 3) anularea lotului de către MEC. Suma compensării – un salariu mediu lunar pe economie pentru o coală de autor (16 pagini în formatul solicitat).”
	Nu se acceptă.
1. Lipsa temeiului legal. Regimul anulării procedurii de achiziție și consecințele ei sunt reglementate exhaustiv de Legea nr. 131/2015. Un regulament departamental nu poate adăuga la lege o obligație pecuniară a autorității contractante față de ofertanți.
2. Lipsa sursei de finanțare. Norma creează o cheltuială publică nouă, cu caracter contingent și nelimitat ca volum. Fundamentarea financiară și indicarea sursei sunt obligatorii. În absența lor, norma este inaplicabilă și expune MEC la constatări ale Curții de Conturi.

	
	15
	Secțiunea 6 – completare cu un punct privind ajustarea și indexarea prețului: „Prețul total al contractului este cel ofertat la licitație, dar poate fi ajustat la data semnării, în cazul în care procedurile de evaluare și aprobare depășesc un an de la data ofertării prețului. Indexarea prețului contractului se va face în funcție de evoluția indicelui prețurilor de consum (inflație) și a costurilor la materiile prime (în special hârtia și cartonul de tipografie), dar și a costurilor serviciilor poligrafice, la solicitarea scrisă a editurii, însoțită de documentele justificative (extras BNS, oferte furnizori, facturi).”
Temei invocat: Legea nr. 325/2025 privind achizițiile publice și HG nr. 1129/2018 privind ajustarea periodică a valorii contractelor de achiziții publice cu executare continuă, încheiate pe un termen mai mare de un an.
	Nu se acceptă.
Temeiul invocat nu este aplicabil. Hotărârea Guvernului nr. 1129/2018 reglementează, potrivit titlului și pct. 1, exclusiv ajustarea periodică a valorii contractelor de achiziții publice cu executare continuă, încheiate pe un termen mai mare de un an, iar art. 76 alin. (4) din Legea nr. 131/2015 privind achizițiile publice permite ajustarea periodică numai pentru aceeași categorie de contracte. Contractul de achiziție publică de manuale nu are executare continuă: obiectul său este livrarea unui tiraj determinat, într-un termen unic stabilit prin documentația de atribuire, iar realizarea lui se încadrează în limitele alocațiilor anuale, potrivit art. 76 alin. (1) teza finală din aceeași lege. Prin urmare, niciunul dintre cele două acte invocate nu constituie temei pentru mecanismul propus.
Mecanismul propus contravine regimului modificării contractului. Potrivit art. 76 alin. (3) din Legea nr. 131/2015, se interzice modificarea oricărui element al contractului de achiziții publice încheiat dacă aceasta este de natură să schimbe condițiile ofertei care au constituit temei pentru selectarea acesteia și să majoreze valoarea ei. Prețul ofertei este factor de evaluare, cu ponderea de 10% din punctajul total, iar oferta câștigătoare se stabilește prin formula de la pct. 76 din Regulament. Majorarea prețului după atribuire ar modifica tocmai elementul punctat și ar schimba retroactiv raportul dintre ofertele evaluate: un ofertant care a câștigat printr-un preț mai mic ar ajunge, prin indexare, la un preț care, dacă ar fi fost ofertat inițial, nu i-ar fi adus atribuirea.
Formula propusă nu este nici verificabilă, nici plafonată. Indexarea după evoluția prețurilor la hârtie, carton și servicii poligrafice, pe baza unor oferte ale furnizorilor și facturi prezentate de editură, ar obliga autoritatea contractantă să administreze documente pe care nu le poate verifica și pe care ofertantul le selectează în funcție de propriul interes. Propunerea nu prevede nici plafon, nici perioadă de referință, nici sursă unică de date — spre deosebire de art. 76 alin. (7) pct. 2) din aceeași lege, care, în cazurile excepționale în care admite modificarea fără o nouă procedură, o limitează cumulativ la circumstanțe pe care autoritatea contractantă, acționând cu diligență, nu le-ar fi putut prevedea, la păstrarea naturii generale a contractului și la o creștere de cel mult 15% din valoarea inițială.
În consecință, Regulamentul nu instituie un mecanism de ajustare a prețului. Prețul contractului este cel din oferta desemnată câștigătoare, iar riscul evoluției costurilor pe durata procedurii revine ofertantului, care îl încorporează în preț la data depunerii ofertei. Situațiile excepționale rămân guvernate de art. 76 alin. (7) din Legea nr. 131/2015, aplicabil direct, fără a fi necesară reluarea lui în Regulament.

	Sergiu Cârlig
	16
	Concluzie generală: proiectul conține îmbunătățiri importante – consolidarea transparenței evaluării (documentarea în proces-verbal a cauzelor divergențelor dintre evaluatori, obligativitatea argumentării modificării punctajului), detalierea Fișei de evaluare (descriptori diversificați, punctaje distribuite mai diferențiat), instruirea obligatorie a evaluatorilor și introducerea matricei de corelare curriculum–manual. Totodată, sunt semnalate vulnerabilitățile de mai jos.
	Se ia act.

	
	17
	Pct. 4 lit. k¹) – consultarea publică să fie obligatorie, nu „la decizia CNAM”.
Argumentare: există riscul ca un proiect de manual să nu fie supus consultării publice, deoarece caracterul obligatoriu al acesteia nu este specificat.
	Se acceptă. 
Reformulat:
[bookmark: _Hlk237423080]k1) consultarea publică timp de 10 zile lucrătoare a proiectului de manual câștigător prin plasarea acestuia pe pagina web a Ministerului, observațiile fiind transmise în formă electronică, la adresa indicată în anunțul de consultare publică;
k2) avizarea/expertizarea tematică (inclusiv caracterul nediscriminatoriu, implementarea noilor educații la disciplină), la decizia CNAM, de către experți naționali sau internaționali a proiectului de manual câștigător;


	
	18
	Pct. 4 lit. j¹) și pct. 18 lit. e¹) – obiecție: pilotarea „la decizia CNAM” este introdusă fără reguli privind durata, eșantionul de școli/elevi/profesori, instrumentele, criteriile, raportul de pilotare, publicarea rezultatelor și efectul juridic al rezultatului pilotării; în forma actuală, pilotarea poate deveni fie pur formală, fie un mecanism cu influență majoră asupra manualului, fără reguli prestabilite.
	Se acceptă.
Pilotarea a fost exclusă din Regulament: pct. 4 lit. j¹) și pct. 18 lit. e¹) se abrogă. Riscurile semnalate (lipsa regulilor privind durata, eșantionul, instrumentele și efectul juridic) sunt eliminate prin excluderea etapei.

	
	19
	Pct. 15 – necorelare între tabelul comparativ și textul Regulamentului: sintagma „(preferabil coordonatorul unui grup de lucru de elaborare a curricula în vigoare)” apare doar în tabel. Propunere: excluderea sintagmei, deoarece nu a existat concurs deschis pentru aceste funcții, iar experții curriculari nu sunt în mod automat competenți pentru CNAM.
	Se acceptă.

	
	20
	Pct. 16 („Activitatea CNAM nu se remunerează”) – membrii CNAM să fie remunerați per oră de ședință, precum și pentru analiza contestațiilor sau elaborarea altor documente, la același cuantum cu cel prevăzut pentru experții evaluatori.
Argumentare: neremunerarea unei activități laborioase (prognoză, supraveghere, examinare, selectare) poate duce la analize superficiale și vulnerabilizează membrii în fața eventualelor presiuni.
	Nu se acceptă. 
Regulamentul aprobat prin ordin al ministrului nu poate institui forme de remunerare a persoanelor din sectorul bugetar — acestea se stabilesc exclusiv în condițiile Legii nr. 270/2018 privind sistemul unitar de salarizare în sectorul bugetar, prin act normativ de nivel corespunzător și cu sursă de finanțare identificată. Membrii CNAM exercită o funcție decizională în cadrul atribuțiilor de serviciu, spre deosebire de experții evaluatori, care prestează servicii contractuale pentru un produs măsurabil; echivalarea cuantumurilor nu are fundament funcțional. Riscurile invocate — analiza superficială și expunerea la presiuni — se contracarează prin dimensionarea sarcinii și prin măsuri de integritate, nu prin remunerare.

	
	21
	Pct. 21–27 – elaborarea și publicarea unei grile de selecție a evaluatorilor (criterii, ponderi, punctaje) și publicarea rezultatelor concursului; verificarea suplimentară a experților.
Argumentare: pct. 26 proclamă „profesionalism, transparență, nediscriminare, echidistanță”, dar nu există o grilă de punctaj pentru candidați; pct. 24 indică doar cine „are prioritate”, fără a arăta cum se compară candidații (de exemplu, un profesor cu grad superior și 25 de ani de experiență, un universitar doctor și un participant la elaborarea curriculumului).
	Conform modificării precedente a pct.  36. Identitatea evaluatorilor selectați este confidențială până la atribuirea avizului „Bun de tipar” și nu poate fi dezvăluită decât la solicitarea instanțelor de judecată/organelor abilitate cu funcții de control.


	
	22
	Pct. 27 – precizarea explicită, la conflictul de interese, a relațiilor profesionale recente: coautor de publicații, conducător/doctorand, colaborator într-un proiect, angajat al aceleiași structuri, raport ierarhic, contracte cu editura etc.
Argumentare: în condiții de anonimat, evaluatorii ar putea să nu declare conflictele de interese (coautori, cumetri etc.); conflictul există în realitate, dar este dificil de demonstrat.
	Se acceptă parțial. 
Pct. 48 se expune după cum urmează:
„ În cazul în care se constată, de către CNAM sau de către experți consultați la decizia CNAM, că evaluatorul a acordat un punctaj eronat ori neargumentat științific și metodologic, precum și în cazul în care se dovedește că evaluatorul s-a aflat într-una dintre situațiile prevăzute la pct. 27 lit. a)–c) și nu a declarat-o potrivit pct. 38¹, contractul de prestări servicii se reziliază, serviciile prestate neconform nu se achită, iar evaluatorul se exclude din baza de date a evaluatorilor. Decizia CNAM se adoptă motivat, în scris, și se comunică evaluatorului în termen de 3 zile lucrătoare. Excluderea operează pentru un termen de 3 ani; în cazul declarației false privind situațiile de la pct. 27 lit. a)–c) — definitiv.”
Regulamentul a fost completat cu pct. 38^1 și pct. 48^1:
„38^1. Evaluatorul are obligația de a informa în scris CNAM, în termen de 2 zile lucrătoare, despre orice situație prevăzută la pct. 27 survenită sau constatată pe parcursul sesiunii. Până la soluționarea cazului, evaluarea titlului vizat se suspendă.”
„48^1. Decizia CNAM se adoptă motivat, în scris, și se comunică evaluatorului în termen de 3 zile lucrătoare. Excluderea operează pentru un termen de 3 ani; în cazul declarației false privind situațiile de la pct. 27 lit. a)–c) — definitiv.”

	
	23
	Pct. 36 – fișele de evaluare să fie făcute publice până la atribuirea avizului „Bun de tipar”; 

























în Anexa nr. 3 să fie incluse informații despre evaluatori, cu indicarea punctajului acordat, pentru publicarea în manual.
Argumentare: confidențialitatea permite acordarea neargumentată a punctajului, favorizând sau defavorizând un proiect; accesul autorilor și profesorilor la fișe crește responsabilitatea evaluatorilor și previne generarea fișelor cu inteligența artificială.
	Nu se accepta
1. Publicarea fișelor înainte de finalizarea procedurii contravine unei norme imperative de rang superior. Evaluarea și selectarea proiectelor de manuale se realizează în cadrul procedurii de achiziție publică organizate de minister (HG nr. 876/2015, pct. 8). Art. 69 alin. (8) din Legea nr. 131/2015 privind achizițiile publice prevede expres: „Până la finalizarea evaluării autoritatea contractantă nu divulgă ofertanților sau altor persoane neimplicate oficial în procedura de atribuire informații privind examinarea, evaluarea și compararea ofertelor", iar alin. (1) impune desfășurarea evaluării fără participarea ofertanților și a altor persoane neautorizate. Regulamentul, act normativ subordonat legii, nu poate institui o obligație de publicare acolo unde legea instituie o interdicție de divulgare.
2. Reperul temporal propus este ales eronat. Potrivit anexei nr. 2 pct. 35 din HG nr. 876/2015, avizul „Bun de tipar" se acordă în faza de executare a contractului, ulterior atribuirii acestuia. La acel moment termenele de contestare au expirat, iar contractul se află în derulare. Publicarea la reperul propus nu permite nici contestarea punctajului, nici corectarea unei evaluări viciate — deci nu produce efectul urmărit de autorii recomandării.
Se acceptă includerea în Anexa 3 a informației despre comisia de evaluare.

	
	24
	Pct. 69¹ – excluderea articolului.
Argumentare: opțiune consultativă, care nu obligă la modificarea celorlalte 75% din conținut; nu este clar dacă aceiași experți vor evalua întregul conținut (ar trebui selectați mai devreme, remunerați suplimentar; pot apărea presiuni sau scurgeri de informații); discuțiile dintre autori și experți ar fi cronofage și pot degenera în impunerea opiniilor experților.
	Se acceptă

	
	25
	Pct. 71 – lipsește din document Anexa nr. 4 (Fișa de totalizare a rezultatelor evaluării); de adăugat.
	Anexa 4 este parte integranta a documentului.

	
	26
	Pct. 71 – indiferent de decalajul dintre punctaje, fișele de evaluare să fie făcute publice; de analizat dispersia punctajelor pe criterii, nu numai diferența totală (doi evaluatori pot avea totaluri apropiate, dar aprecieri radical diferite pe criterii importante).
Argumentare: ședințele „de mediere” se încheie, de regulă, cu acceptarea punctajelor unui evaluator mai volitiv; un evaluator extrem de sever sau indulgent poate deplasa rezultatul suficient pentru a trece sau elimina manualul; pragul de 15 puncte rezolvă doar parțial problema.
	Nu se accepta.
Publicarea fișelor înainte de finalizarea procedurii contravine unei norme imperative de rang superior. Evaluarea și selectarea proiectelor de manuale se realizează în cadrul procedurii de achiziție publică organizate de minister (HG nr. 876/2015, pct. 8). Art. 69 alin. (8) din Legea nr. 131/2015 privind achizițiile publice prevede expres: „Până la finalizarea evaluării autoritatea contractantă nu divulgă ofertanților sau altor persoane neimplicate oficial în procedura de atribuire informații privind examinarea, evaluarea și compararea ofertelor", iar alin. (1) impune desfășurarea evaluării fără participarea ofertanților și a altor persoane neautorizate. Regulamentul, act normativ subordonat legii, nu poate institui o obligație de publicare acolo unde legea instituie o interdicție de divulgare.

	
	27
	Pct. 72, 73 – unificarea și micșorarea pragului de trecere pe criterii (de exemplu, 60–70%) și instruirea experților.
Argumentare: pragurile sunt asimetrice (Criteriul II – 8 din 10, adică 80%; Criteriul IX – sub 73%); criteriile suplimentare de excludere pot deveni „un bici” în mâna unui evaluator – o depunctare de 2–3 puncte (de exemplu, pentru lipsa referinței la un savant cu dizabilități) blochează manualul.
	Se acceptă parțial.
Pragul minim a fost modificat:
Criteriul II – 7
Criteriul III - 15

	
	28
	Pct. 76 – obiecție: reducerea ponderii prețului diminuează stimulentul competitiv pentru ofertarea unui preț mai mic și permite ca diferențe mari de preț să aibă un efect redus asupra clasamentului final.
	Se ia act.
Manualul școlar este un produs de conținut intelectual, utilizat 4–5 ani de întreaga cohortă de elevi; economia obținută pe un tiraj este unică, deficitul de calitate se suportă în fiecare oră de curs, pe toată durata de utilizare.
La ponderea de 10% și formula uzuală, diferențele de preț rămân decisive între oferte de calitate apropiată:
Întrucât ofertele admisibile se grupează, de regulă, într-o bandă îngustă de punctaj calitativ, un avantaj de preț de 11% este suficient pentru a răsturna clasamentul între două proiecte practic echivalente. Prețul își păstrează exact funcția pentru care există: departajează ofertele de calitate comparabilă, fără a permite ca una slabă să câștige prin ieftinătate.

	
	29
	Pct. 82¹ și pct. 4 lit. k¹) – contradicție: pct. 4 lit. k¹) prevede consultarea publică „la decizia CNAM”, iar pct. 82¹ – că proiectul câștigător „este consultat public și, după caz, avizat/expertizat” („după caz” pare să privească doar expertizarea). Propunere: consultarea publică să fie obligatorie, nu la decizia CNAM.
	Se acceptă. Contradicția a fost eliminată. Pct. 4 lit. k¹) se expune fără condiționarea de decizia CNAM și cu indicarea procedurii: „k¹) consultarea publică timp de 10 zile lucrătoare a proiectului de manual câștigător prin plasarea acestuia pe pagina web a Ministerului, observațiile fiind transmise în formă electronică, la adresa indicată în anunțul de consultare publică”. Consultarea publică devine astfel obligatorie pentru fiecare proiect de manual câștigător, cu durată determinată și cu mecanism definit de transmitere a observațiilor.
Sintagma „după caz” de la pct. 82¹ se raportează exclusiv la avizarea/expertizarea tematică prevăzută la pct. 4 lit. k²), care rămâne la decizia CNAM, întrucât necesitatea acesteia depinde de disciplină și de conținutul concret al proiectului. Valorificarea observațiilor recepționate este reglementată la pct. 41 lit. b¹) și pct. 83.

	
	30
	Pct. 81 – specificarea mai precisă a procedurii de contestare și reevaluare: câți evaluatori noi, cum sunt selectați, dacă au acces la evaluarea inițială, ce se întâmplă dacă diferența dintre prima și a doua evaluare este enormă, care evaluare devine definitivă.
	Nu se acceptă.

	
	31
	Pct. 83 – ajustarea termenului de 20 de zile lucrătoare la volumul fișelor de evaluare (de exemplu, 20 de zile pentru 50 de pagini de comentarii).
Argumentare: termenul este insuficient dacă experții prezintă zeci de pagini de propuneri de modificare.
	Nu se acceptă. 
Teremnul de pregătire a unui manual este foarte extins.

	
	32
	Pct. 83 – stabilirea în Regulament a limitelor modificărilor post-concurs și a situațiilor în care modificarea este atât de importantă încât necesită reevaluare.
Argumentare: dacă, după desemnarea câștigătorului, manualul este modificat substanțial în urma recomandărilor altor experți, manualul care primește „Bun de tipar” nu mai este manualul care a câștigat concursul; manualele respinse ar putea concura, după o procedură similară de recomandări, cu manualul câștigător.
	Se acceptă parțial.
Se introduce pct. 83¹: „Recomandările formulate după desemnarea ofertei câștigătoare vizează exclusiv ameliorarea proiectului de manual evaluat. Recomandările care vizează remedierea erorilor științifice, factuale, lingvistice sau tehnice și a neconformităților față de curriculum sunt obligatorii. Versiunea evaluată a proiectului de manual se arhivează, iar toate modificările ulterioare se includ în tabelul de divergențe.” Pct. 82⁴ exclude reevaluarea ofertei în etapele post-concurs.
Nu se acceptă reevaluarea manualului modificat: obiectul post-concurs este ameliorarea proiectului evaluat, nu un nou concurs; arhivarea versiunii evaluate permite verificarea identității dintre manualul câștigător și cel care primește avizul „Bun de tipar”.

	
	33
	Anexa nr. 2 – obiecție de procedură: tabelul comparativ menționează doar că Anexa nr. 2 „se expune într-o nouă redacție”, fără a prezenta comparativ schimbările descriptor cu descriptor; o modificare substanțială a mecanismului de evaluare (criterii, punctaje, praguri eliminatorii, indicatori Da/Nu) este scoasă din comparația transparentă dintre redacția veche și cea nouă.
	Schimbările descriptor cu descriptor pot fi urmărite analizând în paralel ambele fisiere.

	
	34
	Anexa nr. 2, Criteriul I – indicatorii a), b), c) sunt dificil/imposibil de cuantificat și depind de factorul subiectiv; „unitate de competență acoperită” nu este definită (este suficientă o sarcină? tratare sistematică? de câte ori?). Propunere: de prevăzut în anexă modalități de cuantificare a conținuturilor, unităților de competență și rezultatelor învățării, inclusiv unitatea de măsură a „acoperirii”.
	Nu se acceptă.

	
	35
	Anexa nr. 2, Criteriul I, indicatorul d) („manualul nu conține conținuturi din afara curriculumului”) – de exclus sau de limitat depășirea la circa 10%, cu specificarea modului de măsurare.
Argumentare: indicatorul este tranșant și poate bloca un manual vizionar; manualul nu este curriculumul – exemplele, contextualizările, lecturile suplimentare, aplicațiile interdisciplinare și explicațiile necesare înțelegerii pot să nu figureze textual în curriculum.
	Se acceptă parțial. 
Nu se acceptă excluderea indicatorului și nici introducerea unui prag procentual de depășire, care ar fi nemăsurabil și ar legitima conținutul extracurricular în locul excluderii lui. Se acceptă reformularea indicatorului, prin distincția dintre unitățile de conținut și de competență prevăzute de curriculum, care rămân limita obligatorie, și mijloacele didactice de realizare a acestora — exemple, texte-suport, contextualizări, aplicații și explicații — care nu constituie depășire a curriculumului. Indicatorul se completează cu modul de măsurare prin matricea de corelare curriculum–manual și cu obligația marcării grafice distincte a materialelor de sprijin.

	
	36
	Anexa nr. 2 – de specificat concret pasul de punctare (puncte întregi sau cu zecimale) și condițiile în care se acordă/se scad punctele la fiecare descriptor, prin rubrici de tipul: 5 = îndeplinire integrală; 4 = deficiențe minore; 3 = îndeplinire parțială etc., cu exemple/ancore pentru fiecare nivel.
Argumentare: în lipsa acestora, doi evaluatori pot fi „corecți” procedural și totuși să acorde 2 și 5 puncte aceleiași situații.
	Se acceptă.
Punctajul se acordă în numere întregi, cu pasul de 1 punct. Nivelurile de punctare, se stabilesc prin grila de evaluare a conformității, parte a documentației de atribuire.

	Evghenii Goloșceapov
	37
	Pct. 4 lit. b) – solicitare de explicație: de ce este necesar termenul „nu mai târziu de 60 de zile de la anunțarea procedurii” pentru depunerea ofertelor?
	Pentru a respecta termenul setat de legislație, dar și a oferi MEC posibilitatea de intervenție și planificare a achizițiilor pentru titlurile fără oferte.

	
	38
	Pct. 4 lit. d¹) și pct. 69¹ – procedura prezentării a 25% din conținutul proiectului de manual nu este clară; sunt necesare explicații; formularea „până la expirarea a 100 de zile de la data deschiderii ofertelor” necesită precizare („înainte de?”).
	Pct. 4 lit. d¹) și pct. 69¹ au fost excluse la propunerea avizatorilor.

	
	39
	Pct. 4 lit. k¹) – consultarea publică să fie întreprinsă în mod automat, fără decizia CNAM.
Întrebări: consultarea publică (publicarea proiectelor pe site) se efectuează înainte sau după redactarea proiectelor conform recomandărilor evaluatorilor și CNAM? Expertizarea adițională din partea membrilor CNAM trebuie efectuată numai după decizia CNAM? Consultarea cu experți externi trebuie aprobată de CNAM?
	Se acceptă. 
Pct. k1)  a fost expus în următoarea redacție:
„k1) consultarea publică a proiectului de manual câștigător;”


	
	40
	Pct. 11 – de precizat dacă proiectele de manual „pot fi” sau „trebuie” să fie însoțite de Ghidul de implementare a manualului; mai mulți profesori au solicitat aceste ghiduri.
	„pot fi” însoțite de Ghidul de implementare a manualului; mai mulți profesori au solicitat aceste ghiduri. Se ia decizia în dependență de diverși factori, inclusiv perioada de implementare a curricula, disciplina de studiu, factori financiari.

	
	41
	Pct. 15 – completare: specialistul în egalitate și incluziune din componența CNAM să fie „desemnat de Consiliul pentru egalitate”.
	Nu se acceptă. Consiliul pentru prevenirea și eliminarea discriminării și asigurarea egalității nu are, potrivit art. 12 din Legea nr. 121/2012 cu privire la asigurarea egalității, competența de a desemna membri în organele colegiale ale altor autorități publice; atribuțiile sale sunt de examinare a plângerilor, de avizare consultativă a proiectelor de acte normative, de monitorizare, de cercetare și de sensibilizare.
Desemnarea ar situa Consiliul într-o dublă calitate incompatibilă: ar participa, prin persoana desemnată, la aprobarea manualului și ar fi, ulterior, organul chemat să examineze o eventuală plângere privind conținutul aceluiași manual.
CNAM se constituie prin ordinul ministrului educației și cercetării, în exercitarea competenței prevăzute la art. 41 alin. (1) din Codul educației nr. 152/2014; condiționarea ordinului de desemnarea făcută de o altă autoritate ar necesita temei legal expres, care nu există.
Preocuparea privind competența membrului respectiv se soluționează prin criteriul de calificare cerut la constituirea CNAM, nu prin schimbarea autorității care desemnează. Consiliul poate fi implicat, în calitate de organ de expertiză tematică privind caracterul nediscriminatoriu, în condițiile pct. 4 lit. k²).

	
	42
	Pct. 18 lit. b) și pct. 41 lit. c) – completarea competențelor CNAM cu dreptul de a completa recomandările elaborate de evaluatori sau de a propune recomandări suplimentare; includerea recomandărilor CNAM printre cele a căror îndeplinire este verificată de coordonatorul grupului de evaluatori: „...recomandărilor înaintate de evaluatori, CNAM, experți și participanții la consultarea publică...”.
	Se acceptă. Dreptul CNAM de a înainta recomandări este deja prevăzut la pct. 18 lit. e), potrivit căruia Consiliul „examinează tabelul de divergențe […] și înaintează, la necesitate, recomandări de remediere”. Pct. 41 lit. c) și pct. 83 se armonizează, urmând să conțină aceeași enumerare: recomandările evaluatorilor, ale CNAM, ale experților și ale participanților la consultarea publică, reținute potrivit pct. 41 lit. b¹). A se vedea și argumentarea la recomandarea nr. 58.

	
	43
	[bookmark: _Hlk240663788]Pct. 18 lit. f) – completare: „organizează consultarea publică cu părțile interesate (elevi, cadre didactice, persoane cu competențe în domeniul disciplinelor școlare), inclusiv prin publicarea proiectelor de manual pe site-ul web al Ministerului”.
	Se acceptă.

	
	44
	Pct. 20 – introducerea unor prevederi privind remunerarea membrilor CNAM, de exemplu: membrii Consiliului care nu activează permanent la Minister primesc o indemnizație de 10% din salariul mediu pe economie pentru fiecare ședință a Consiliului; pentru analiza scrisă a fiecărui proiect de manual prezentată Consiliului conform domeniului de competență al membrului; pentru fiecare sesiune sau zi de instruire a evaluatorilor organizată de Consiliu.
	Nu se acceptă. 
Regulamentul aprobat prin ordin al ministrului nu poate institui forme de remunerare a persoanelor din sectorul bugetar — acestea se stabilesc exclusiv în condițiile Legii nr. 270/2018 privind sistemul unitar de salarizare în sectorul bugetar, prin act normativ de nivel corespunzător și cu sursă de finanțare identificată. Membrii CNAM exercită o funcție decizională în cadrul atribuțiilor de serviciu, spre deosebire de experții evaluatori, care prestează servicii contractuale pentru un produs măsurabil; echivalarea cuantumurilor nu are fundament funcțional. Riscurile invocate — analiza superficială și expunerea la presiuni — se contracarează prin dimensionarea sarcinii și prin măsuri de integritate, nu prin remunerare.

	
	45
	Pct. 82² – întrebare: aprobarea prin ordin a listei experților se aplică și celor care analizează manualele gratuit/pe bază voluntară? Dacă da, se propun prevederi privind lipsa necesității acestei aprobări pentru cei care oferă analiza gratuit.
	Ordinul nu este un act de plată, ci de învestire. Obiectul aprobării nu este remunerarea, ci calitatea de expert în procedură: dreptul de acces la proiectul de manual și competența de a formula recomandări. Gratuitatea prestației nu schimbă natura efectelor juridice ale actului expertului.

	
	46
	Pct. 87 – introducerea unei proceduri de verificare a traducerii manualului, deoarece au fost identificate probleme permanente în traducerea terminologiei din domeniul drepturilor omului.
	Nu se acceptă. 
Introducerea unei verificări administrative deplasează răspunderea de la editură la Minister. Pct. 87 stabilește deja, expres, că „editura este responsabilă pentru calitatea traducerii manualului și a Ghidului profesorului". Este o obligație contractuală, sancționabilă prin mecanismele contractului de achiziție, inclusiv rezoluțiunea prevăzută la pct. 86. Din momentul în care Ministerul verifică și avizează traducerea, editura va invoca avizul ca temei de exonerare pentru orice eroare nedepistată. Efectul măsurii este contrar scopului declarat: diluează răspunderea operatorului economic, în loc să o întărească.
Mecanismul de remediere există și este proporțional. Pct. 18 lit. g) prevede că CNAM „analizează, în cazul sesizărilor, problemele privind erorile tehnice sau de conținut ale manualelor și identifică, de comun cu editura, soluțiile/căile de remediere". Erorile de traducere semnalate intră în această competență și se corectează la reeditare, fără a condiționa circuitul tuturor titlurilor. Este control ex post, declanșat de o problemă constatată, în locul unui control ex ante generalizat.

	
	47
	Redactări tehnice pe textul Regulamentului (modificări marcate în text): „Legea nr. 325/2025”, „Hotărârea Guvernului nr. 876/2015”, „în baza ordinului”, „părintești”, „obținerea”, completarea punctuației la pct. 6 lit. c) și pct. 60 lit. g), unificarea spațiilor.
	Se acceptă

	
	48
	Anexa nr. 2, Criteriul II, descriptorul II.1 – reformulare în conformitate cu art. 1 din Legea nr. 121/2012 cu privire la asigurarea egalității: „Proiectul de manual școlar respectă și promovează valorile general umane, egalitatea, diversitatea, incluziunea și nediscriminarea fără deosebire de rasă, culoare, origine națională, etnică și socială, statut social, cetățenie, limbă, religie sau convingeri, vârstă, sex, identitate de gen, statut matrimonial, orientare sexuală, dizabilitate, stare de sănătate, statut HIV, opinie, apartenență politică, avere, naștere sau orice alt criteriu, evitând prejudecățile, stereotipurile negative și reprezentările discriminatorii.”
	Se acceptă, cu amendamente. Lista criteriilor se preia din art. 1 alin. (1) al Legii nr. 121/2012, în redacția LP180 din 18.07.2024, în vigoare din 05.09.2024, întrucât textul actual al descriptorului omite criteriul cetățeniei, dublează criteriul originii naționale și utilizează formula „opinii politice" în locul celei legale „opinie, apartenență politică". Se păstrează însă termenul „echitate" alături de „egalitate", acestea desemnând concepte distincte, iar termenul „stereotipuri" rămâne fără calificativul „negative", care ar îngusta nejustificat descriptorul și ar permite acceptarea reprezentărilor stereotipe cu valență aparent pozitivă.

	
	49
	Anexa nr. 2, descriptorul II.2 – completare: „...ideologiei național-extremiste, a violenței, a bullying-ului sau comportamente dăunătoare pentru sănătate”; transformarea descriptorului în unul eliminatoriu („Da, nu conține / Nu, conține”), în Criteriul II sau în Criteriul I, cu posibilitatea introducerii corectărilor; punctajul II.2 (3 p.) se transferă la II.3; pragul minim al Criteriului II devine „8 + Nu” (la II.2).
Argumentare: asemenea conținuturi nu trebuie să existe deloc în manuale.
	Se acceptă parțial. 
Completarea are temei în art. 3 din Codul educației, care definește noțiunea de bullying, și în art. 3 alin. (1) lit. a), f), g) și i) din Legea nr. 30/2013 cu privire la protecția copiilor împotriva impactului negativ al informației. 
Formularea se ajustează gramatical.

	
	50
	Anexa nr. 2, descriptorul II.3 – completare și majorare de punctaj (de la 2 la 5 puncte): „Informația transmisă prin text, imagini, hărți, grafice, tabele, diagrame, simboluri respectă echilibrul de gen, respectă și promovează drepturile omului și asigură incluziunea persoanelor cu dizabilități, persoanelor din diferite grupe rasiale, etnice, lingvistice și confesionale, persoanelor de diferite vârste, persoanelor aparținând altor grupuri vulnerabile, ținând cont de specificul disciplinei.”
	Se acceptă parțial.
Extinderea descriptorului dincolo de echilibrul de gen este întemeiată. Nu se preia însă formularea propusă în partea privind respectarea drepturilor omului și incluziunea pe criterii de rasă, etnie, limbă și confesiune, întrucât acestea sunt deja reglementate la descriptorul II.1, iar preluarea lor ar genera dublă punctare a aceleiași deficiențe. Descriptorul II.3 se reformulează astfel încât să vizeze exclusiv reprezentarea — echilibrul numeric și absența stereotipurilor în rolurile și contextele în care persoanele sunt înfățișate — aspect verificabil cantitativ și distinct de principiile enunțate la II.1. Sintagma „alte grupuri vulnerabile" nu se preia, fiind lipsită de definiție și susceptibilă de aplicare arbitrară în procesul de punctare.

	
	51
	Anexa nr. 2, descriptorii VII.1 și VII.2 – completare: elementele vizuale să fie „clare, inteligibile, relevante, corelate cu conținuturile curriculare și prietenoase pentru elevii cu dificultăți de citire și daltonism”; organizarea vizuală a conținutului să fie „prietenoasă pentru elevii cu dificultăți de citire și daltonism”.
	Se acceptă parțial.
Subcriteriul VII.1 se expune după cum urmează:
„Proiectul de manual utilizează elemente vizuale (imagini, scheme, hărți, grafice, diagrame, simboluri etc.) relevante și corelate cu conținuturile curriculare, lizibile la dimensiunea de tipar, în care informația nu este transmisă exclusiv prin culoare, ci este dublată de etichete, simboluri, texturi sau diferențe de formă.”

	
	52
	Anexa nr. 2, descriptorul VIII.1 – excluderea sintagmei „fonturi prietenoase cu dislexia”.
Argumentare: recomandările în domeniu nu sunt uniforme/sunt contradictorii, iar eficiența fonturilor adaptate nu a fost demonstrată.
	Se acceptă

	Mircea Colpajiu
	53
	Anularea pct. 72 și 73 (pragurile eliminatorii pe criterii).
Argumentare: mecanism disproporțional – o depunctare minimă la un singur criteriu atrage descalificarea automată a proiectului de manual; a) pârghie pentru corupție și eliminare selectivă (veto absolut asupra muncii echipei de autori și a editurii); b) subminarea scopului reformei – deși ponderea calității este de 90%, regula eliminatorie mută decizia finală în zona unui singur indicator penalizator; c) descurajarea concurenței editoriale și a profesorilor de a elabora manuale.
	Nu se acceptă (a se vedea și recomandările nr. 27, 94 și 107).
1. Pragurile pe criterii garantează un nivel minim de calitate la criteriile esențiale – incluziune, corectitudine științifică, metodologie, limbă – și împiedică compensarea erorilor științifice prin puncte acordate la design sau tehnoredactare. Pragurile sunt moderate: II – 7/10 (70%), III – 15/21 (71,4%), IV – 15/22 (68,2%), IX – 8/11 (72,7%), toate sub pragul general de 80%.
2. „Veto-ul” unui singur evaluator este exclus prin pct. 71: ori de câte ori media la unul dintre criteriile II, III, IV sau IX este sub prag, iar cel puțin un evaluator a acordat un punctaj egal cu pragul sau mai mare decât acesta, medierea este obligatorie, iar fiecare punctaj individual sub prag se motivează prin indicarea descriptorului și a deficienței constatate. Punctajul eronat ori neargumentat atrage consecințele prevăzute la pct. 48.
3. Ponderea calității nu este subminată: pragurile doar exclud proiectele sub nivelul minim; oferta câștigătoare se stabilește după punctajul total (pct. 76).
4. Concurența nu este descurajată: pragurile sunt cunoscute ex ante, prin Fișa de evaluare și grila de evaluare a conformității, parte a documentației de atribuire.
Pct. 72 și 73 au fost comasate într-un singur punct, cu o bază de calcul unică și cu indicarea expresă a organului care adoptă decizia.

	
	54
	Eliminarea/modificarea tuturor prevederilor care lasă hotărârile administrative și didactice exclusiv „la decizia CNAM” și înlocuirea lor cu norme exprese.
Obiecție conexă: contestațiile depuse de edituri sunt examinate tot de CNAM – instituția își examinează propriile decizii.
	Nu se acceptă.
CNAM examinează argumentele operatorului economic și fișele evaluatorului. CNAM nu are atribuții de evaluare a manualului (acordare de punctaj).

	
	55
	Introducerea unei clauze obligatorii: odată cu începerea evaluării („momentul zero”), toate proiectele de manuale depuse să fie publicate pe site-ul MEC în variantă complet anonimizată (fără denumirea editurii, logo-uri, prețuri); fișierul PDF încărcat pe serverul MEC, cu hash aplicat, să nu mai poată fi modificat, iar concurenții să aibă acces la această „versiune înghețată”.
Argumentare: secretizarea încalcă principiul transparenței achizițiilor publice și sporește suspiciunile privind conflictul de interese; textul unui manual într-o competiție de interes public nu poate fi secret comercial; publicarea permite consultarea publică reală a calității științifice și metodice și previne rescrierea ulterioară a unui manual slab declarat câștigător.
	Nu se acceptă. 

	Lungu Tatiana
	56
	Cap. I (Dispoziții generale) – introducerea unui punct nou cu definițiile principalilor termeni utilizați: proiect de manual, manual digital, evaluator, expert, pilotare, consultare publică, aviz „Bun de tipar”, ghidul profesorului etc.
	Nu se acceptă

	
	57
	Pct. 4 lit. d¹) – reformulare pentru a evidenția mai clar caracterul opțional al prezentării a 25% din conținutul proiectului de manual și scopul exclusiv consultativ al acestei etape (îmbunătățirea calității proiectului).
	Pct. 4 lit. d¹) a fost exclus la propunerea avizatorilor.

	
	58
	Pct. 4 lit. k¹) – completare cu prevederi privind modul de organizare a consultării publice: durata, categoriile de participanți, modalitatea de transmitere și examinare a observațiilor, modul de valorificare a acestora.
	Se acceptă. 
Pct. 4 lit. k¹) prevede deja durata consultării publice — 10 zile lucrătoare — și modalitatea de organizare, prin plasarea proiectului de manual câștigător pe pagina web a Ministerului, iar categoriile de participanți sunt precizate la pct. 18 lit. f). Se completează suplimentar cu o literă nouă b¹), prin care Coordonatorul grupului de evaluatori, în calitate de deținător al competenței de specialitate la disciplina respectivă, sistematizează observațiile recepționate, stabilește observațiile reținute ca recomandări și le transmite ofertantului; pct. 41 lit. c) și pct. 83, prin armonizarea enumerării recomandărilor de care ofertantul este obligat să țină cont, în corespundere cu recomandarea nr. 42.

	
	59
	Pct. 8 – completare cu obligativitatea elaborării unui raport de evaluare a manualelor aflate în uz și reglementarea procedurii de retragere sau de menținere în utilizare a acestora.
	Nu se acceptă.

	
	60
	Pct. 10 – stabilirea unui termen maxim pentru remedierea erorilor și introducerea obligației editurii de a publica errata și versiunea digitală actualizată a manualului.
	Se acceptă parțial. 
Pct. 10 a fost completat cu sintagma „în termeni proximi”
Redacția finală: erorile se lichidează în termenul stabilit de CNAM pentru fiecare caz (a se vedea recomandarea nr. 150).

	
	61
	Pct. 17 – completare cu obligația membrilor CNAM de a declara imediat apariția unui conflict de interese pe parcursul procedurii și de a se abține de la examinarea dosarului respectiv.
	Se acceptă.
Pct. 17 a fost completat cu sintagma
„Membrul CNAM are obligația de a informa în scris Consiliul, în termen de 2 zile lucrătoare, despre orice situație de conflict de interese survenită sau constatată pe parcursul procedurii și de a se abține de la examinarea și votarea asupra proiectului de manual vizat, fapt consemnat în procesul-verbal al ședinței”

	
	62
	Pct. 18 – completarea competențelor CNAM cu atribuția de a aproba raportul privind rezultatele consultării publice și ale pilotării manualelor.
	Se acceptă parțial. Regulamentul se completează cu atribuții ale grupului de evaluatori, care vor analiza propunerile parvenite în procesul de consultare publică. Recomandările validate de grupul de evaluatori vor fi transmise editurii, care le va integra în lista comună de recomandări și în tabelul de divergențe. 

	
	63
	Pct. 27 – completarea situațiilor de incompatibilitate cu prevederi referitoare la colaborările profesionale recente și alte interese care pot afecta imparțialitatea evaluatorilor.
	Nu se acceptă.

	
	64
	După pct. 37 – punct nou privind obligația evaluatorilor și experților de a respecta prevederile referitoare la protecția datelor cu caracter personal și confidențialitatea documentelor.
	Se acceptă parțial. Prevederile sunt incluse în anexa 1 ANGAJAMENT DE CONFIDENȚIALITATE, IMPARȚIALITATE ȘI ASUMARE A RESPONSABILITĂȚII.

	
	65
	Pct. 42 – completare cu obligativitatea instruirii evaluatorilor privind criteriile de incluziune, accesibilitate și utilizarea fișei de evaluare.
	Nu se acceptă. 
Pct. 42 conține prevederi mai largi: criteriile și descriptorii propuși.

	
	66
	Pct. 45–49 – completare cu criteriile de excludere din Baza de date a evaluatorilor și procedura de actualizare periodică a acesteia.
	Nu se acceptă.


	
	67
	Pct. 52–61 – completare cu cerințe privind accesibilitatea manualelor tipărite și digitale (contrast, lizibilitate, text alternativ pentru imagini, compatibilitate cu tehnologii asistive etc.).
	Nu se acceptă. Va fi parte a caietului de sarcini.

	
	68
	Pct. 60 – completarea descriptorilor aferenți criteriului „caracter inclusiv și nediscriminatoriu”, astfel încât evaluarea să fie obiectivă, unitară și bazată pe indicatori clari.
	Nu se acceptă. Pct. 60 are un carecter de enumerare. Criteriile sunt descrise explicit în Anexa 2.

	
	69
	După pct. 82³ – introducerea unei secțiuni distincte privind pilotarea manualelor: scopul, durata, participanții, metodologia de desfășurare și raportul final de pilotare.
	Nu se acceptă.
Pilotarea a fost exclusă din Regulament (pct. 4 lit. j¹) și pct. 18 lit. e¹) se abrogă; a se vedea recomandările nr. 18 și 91). Calitatea proiectului de manual câștigător se verifică prin consultarea publică obligatorie (pct. 4 lit. k¹)) și, la decizia CNAM, prin avizarea/expertizarea tematică (pct. 4 lit. k²)).

	
	70
	Pct. 83–85 – completare cu prevederea că doar recomandările validate de CNAM sunt obligatorii pentru autori și editură.
	Se acceptă parțial.
Regulamentul se completează cu atribuții ale grupului de evaluatori, care analizează propunerile parvenite în procesul de consultare publică (pct. 41 lit. b¹)). Recomandările validate de grupul de evaluatori se transmit editurii, care le integrează în lista comună de recomandări și în tabelul de divergențe, în vederea obținerii avizului „Bun de tipar”. Pct. 83¹ stabilește care recomandări sunt obligatorii.

	
	71
	După pct. 87 – introducerea unui capitol privind monitorizarea manualelor aflate în utilizare: colectarea feedbackului din instituțiile de învățământ, raportarea erorilor și revizuirea periodică a manualelor.
	Nu se acceptă.

	
	72
	Pct. 76 – verificarea formulei de calcul: dacă intenția este o pondere de 79% pentru calitatea ofertei și 21% pentru preț, formula trebuie să fie „Punctaj = 0,79 × Punctajul calității + 0,21 × Punctajul prețului”, întrucât coeficienții trebuie să însumeze 1,00.
	Se ia act.

	Mircea Colpagiu
	73
	Pct. 4 lit. d¹) – excluderea.
Argumentare: prezentarea unei părți de manuscris înaintea concursului încalcă principiul secretului profesional; toate manuscrisele trebuie prezentate concomitent; varianta cu 25% avea rost doar când toți ofertanții prezentau exclusiv 25% și decizia finală se lua pe această bază; manuscrisul prezentat în proporție de 25% ar deveni versiunea evaluatorilor, nu a autorilor (evaluatorul devine consultant/coautor). Consecutiv, dispare necesitatea organizării concursului în două etape.
	Se acceptă.

	
	74
	Pct. 6 lit. c) – excluderea.
Argumentare: lit. a) și b) se referă la forme de prezentare, iar lit. c) la un produs nedescris în Regulament; nu este clar cine și cum îl va evalua dacă nu este încă tradus/adaptat și dacă va fi descalificat când nu acoperă 100% conținuturile curriculare; scoaterea manualelor de împrumut într-o categorie aparte discriminează manuscrisele originale, încalcă legea concurenței și favorizează un produs selectat dinainte (deciziile pot fi contestate în instanță); toate condițiile trebuie să fie egale, inclusiv drepturile de autor și onorariile.
	Nu se acceptă

	
	75
	Fișa de evaluare – obiecție: prea multe condiții eliminatorii (Criteriul I integral, Criteriile II, III, IV, IX), acordate pe criterii subiective, deschid calea abuzurilor; criteriul eliminatoriu nu poate fi cantitativ (cine stabilește dacă sunt acoperite 94% sau 95% din unitățile de competențe?); formula creează impresia că la Criteriile V–VIII manuscrisul poate acumula 0 puncte.
Propunerea A: relativizarea indicatorilor și acordarea de puncte pentru corespundere, cu un minim obligatoriu de 80% la nivel de conținuturi și 90% la nivel de competențe. Propunerea A1: „manualul va acoperi cel puțin 80% (variantă: 90%) din conținuturile curriculare”. Propunerea B: nu va fi admis pentru evaluare ulterioară manuscrisul care la oricare dintre cele 9 criterii acumulează 0 puncte; în rest, punctajul acordat decide câștigătorul.
	Se acceptă parțial. 
Pragurile minime au fost ajustate.

	
	76
	Criteriul I (100% conținuturi curriculare și interdicția conținuturilor din afara curriculumului) – excluderea criteriului eliminatoriu I pe segmentul măsurabil și înlocuirea cu principiul: „Manualul trebuie să acopere minim 80 (sau 90)% din conținuturile curriculare și admite maxim 10% depășire a acestor conținuturi cu material suplimentar din disciplina dată”.
Argumentare: obligația de 100% produce un manual rigid, formal, și exclude ameliorarea curriculumului prin manual; interdicția materiilor nesolicitate de curriculum este practic imposibil de respectat și contrazice cerința de conținuturi inter-/transdisciplinare; simplificarea metodică ar mări falia dintre școala publică și elevii/profesorii de performanță.
	Se acceptă parțial. 
Pragurile minime au fost ajustate.

	
	77
	Pct. 76 – ponderea excesivă a calității în detrimentul prețului poate genera oferte maximal de scumpe; Regulamentul nu conține stimulente de diminuare a prețului. Propunere: „Punctaj (ofertă) = 0,7 × Punctaj (calitatea ofertei) + 0,3 × Punctaj (prețul ofertei)”.
	Se ia act.
Manualul școlar este un produs de conținut intelectual, utilizat 4–5 ani de întreaga cohortă de elevi; economia obținută pe un tiraj este unică, deficitul de calitate se suportă în fiecare oră de curs, pe toată durata de utilizare.
La ponderea de 10% și formula uzuală, diferențele de preț rămân decisive între oferte de calitate apropiată:
Întrucât ofertele admisibile se grupează, de regulă, într-o bandă îngustă de punctaj calitativ, un avantaj de preț de 11% este suficient pentru a răsturna clasamentul între două proiecte practic echivalente. Prețul își păstrează exact funcția pentru care există: departajează ofertele de calitate comparabilă, fără a permite ca una slabă să câștige prin ieftinătate.

	
	78
	Pct. 83 – contradicție între „recomandări” (caracter opțional) și „obligația de a ameliora”; autorii răspund de conținut și nimeni nu le poate impune modificări (manuscrisul poate fi respins, motivat, la faza de evaluare, dar nu dictat). Text propus: „Ofertantul care a acumulat cel mai mare Punctaj (ofertă) are obligația de a examina manuscrisul în termen de douăzeci de zile lucrătoare, ținând cont de recomandările semnalate de către evaluatori, de către experți și de către CNAM, și de a depune proiectul de manual cu eventuale corectări/redactări efectuate și cu tabelul de divergențe referitor la recomandările evaluatorilor, experților și ale CNAM.”
	Se acceptă parțial.
Contradicția este eliminată prin pct. 83¹: sunt obligatorii numai recomandările care vizează remedierea erorilor științifice, factuale, lingvistice sau tehnice și a neconformităților față de curriculum; celelalte recomandări nu au caracter obligatoriu. Obligația de ameliorare se menține pentru prima categorie: un manual cu erori sau neconform curriculumului nu poate primi avizul „Bun de tipar”, iar remedierea nu poate fi lăsată la latitudinea ofertantului. Dezacordul autorilor se consemnează în tabelul de divergențe (pct. 83).

	
	79
	Anexa nr. 3 (elemente obligatorii pentru pagina a II-a) – includerea obligatorie a numelor evaluatorilor pe pagina tehnică a manualului la etapa pregătirii „Bun de tipar”, pentru responsabilizarea acestora.
	Se acceptă.

	
	80
	Concluzie generală: multitudinea modificărilor creează impresia că Ministerul dorește un concurs al echipelor de autori, nu al manualelor, cu selectare subiectivă și dirijare manuală a procesului; aceasta demotivează profesorii performanți și echipele de autori, încalcă principiul concurenței și al stimulării creativității; interesul Ministerului ar trebui să fie angajarea a cât mai multor echipe în proces.
	Nu se acceptă. Modificările operate reduc, nu extind, marja de apreciere a evaluatorului. Criteriul I a fost transformat dintr-o apreciere discreționară într-un test verificabil, cu praguri cantitative și cu matricea de corelare curriculum–manual; descriptorii au fost delimitați, astfel încât aceeași însușire să nu fie punctată la mai mulți descriptori; punctajul se acordă în numere întregi, iar nivelurile de punctare se stabilesc prin grila de evaluare a conformității, parte a documentației de atribuire; fiecare punctaj trebuie argumentat științific și metodologic, iar punctajul eronat ori neargumentat atrage rezilierea contractului și excluderea evaluatorului din baza de date (pct. 48).
Obiecția presupune că evaluarea ar viza echipele de autori. Evaluarea se realizează însă pe proiecte codificate, codificarea fiind confidențială și efectuată de secretarul grupului de lucru pentru achiziții publice de manuale (pct. 70): evaluatorul nu cunoaște autorul proiectului pe care îl punctează. De altfel, singurele prevederi care puteau favoriza o echipă deja cunoscută evaluatorilor — pct. 4 lit. d¹) și pct. 69¹, privind prezentarea prealabilă a 25% din conținut — au fost excluse tocmai în urma consultării publice, la propunerea mai multor participanți.
Preocuparea privind atragerea unui număr cât mai mare de echipe este legitimă, dar nu ține de obiectul Regulamentului, care reglementează selectarea și achiziția, nu stimularea ofertei. Instrumentele în acest sens există și se mențin: publicarea prognozei pentru următorii 3 ani cu privire la editarea manualelor (pct. 50) și termenul de până la 210 zile pentru prezentarea proiectelor de manual (pct. 4 lit. e)).

	Adrian Dolghi
	81
	Pct. 69¹ – excluderea posibilității ca evaluatorii să vadă și să se expună asupra a 25% din conținut; evaluarea să se facă pe 100% din conținut, după depunerea finală; proiectele supuse expertizării să fie prezentate cu 100% conținut.
Argumentare: recomandările individuale pe conținut parțial încalcă principiul liberei concurențe, confidențialitatea și imparțialitatea evaluării; evaluatorul devine canal de scurgere a soluțiilor unei edituri către alta; apare un conflict de interese structural (evaluarea finală devine autoevaluare a propriilor recomandări); evaluatorul devine coautor parțial al manualului; mecanismul lasă instrumente de trucare/manipulare a licitației de către cei cu acces la evaluatori.
	Se acceptă

	
	82
	Publicarea, după finalizarea evaluării, a listei proiectelor admise/respinse, a punctajelor acordate pe criterii și a componenței nominale a comisiei de evaluare; după finalizarea achiziției, toate proiectele de manual să fie făcute publice.
Argumentare: confidențialitatea evaluatorilor după achiziție scutește de responsabilitate și ascunde conflictele de interese; controlul public al selecției responsabilizează evaluatorii.
	Nu se acceptă.

	
	83
	Comisiile de evaluare să fie constituite prin tragere aleatorie/rotație dintr-un corp de experți acreditați, componența nefiind cunoscută public înainte de închiderea perioadei de depunere a ofertelor; excluderea selecției nominale de către un membru CNAM, o persoană din MEC sau terți; Ministerul să dispună de o bază de date extinsă de evaluatori (150–300 de persoane), astfel încât tragerea la sorți și confidențialitatea să funcționeze.
	Nu se acceptă. 

	
	84
	Fișa de evaluare, Criteriul I – obiecție: indicatorii b), c), d) (cel puțin 95% din unitățile de competențe, cel puțin 95% din rezultatele învățării, lipsa conținuturilor din afara curriculumului) sunt lăsați la discreția evaluatorului, care poate depuncta arbitrar; după contestare punctajele nu mai sunt relevante, deciziile fiind deja luate – breșă care duce spre manipularea rezultatului.
	Nu se acceptă.

	
	85
	Fișa de evaluare, Criteriul II (Caracterul inclusiv și nediscriminatoriu) – obiecție: criteriul este subiectiv și interpretabil (impunerea reprezentării femeilor în situații irelevante, a fotografiilor pentru echitate de gen, a menționării apartenenței etnice a personalităților), în detrimentul calității științifice.
	Nu se acceptă.

	
	86
	Fișa de evaluare – prioritate Criteriului III (Corectitudinea metodico-științifică a conținutului) prin majorarea punctajului acestuia și micșorarea punctajelor la criteriile subiective; corectitudinea științifică trebuie adusă în prim-plan.
	Se acceptă. 
Punctajul pentru Criteriul III: Corectitudinea metodico-științifică a conținutului a fost modificat de la 17 puncte la 21 de puncte. Deasemenea a fost inclus pragul minim de 15 puncte.


	
	87
	Obiecție: Regulamentul nu prevede obligativitatea frecventării formărilor de către potențialii autori; MEC a impus participarea la formări (timp, resurse din contul potențialilor autori), ceea ce este discriminatoriu față de situația în care la concurs vor participa persoane care nu au fost prezente (sau doar parțial) la formări.
	Cerința va fi parte a caietului de sarcini.

	
	88
	Valorificarea/editarea și remunerarea proiectelor de manual care au acumulat punctajul de trecere, dar nu au fost declarate câștigătoare: publicarea în tiraj mai mic sau cel puțin în format PDF și remunerarea autorilor cu 20% din bugetul licitat în cadrul concursului.
Argumentare: garantează indirect obiectivitatea evaluării – comunitatea profesorilor, părinții, societatea vor vedea toate proiectele.
	Se acceptă parțial. Mecanismul solicitat este deja reglementat la nivel de hotărâre de Guvern și nu poate fi instituit prin Regulament. Potrivit pct. 9³ din Hotărârea Guvernului nr. 876/2015, în redacția Hotărârii Guvernului nr. 199 din 22.04.2026, în vigoare din 23.04.2026, Ministerul Educației și Cercetării achiziționează și plasează pe pagina sa web oficială versiunea digitală a proiectelor de manuale ofertate care au acumulat minimum 90% din punctajul pentru calitatea ofertei, dar nu au fost declarate câștigătoare. Potrivit pct. 9⁴ din aceeași hotărâre, prețul se stabilește în cuantum de un salariu mediu lunar pe economie pentru o coală de autor, iar remunerația minimă a grupului de autori este de cel puțin 50% din prețul de achiziționare.
Nu se acceptă publicarea în tiraj tipărit a proiectelor necâștigătoare și nici remunerarea cu 20% din bugetul licitat. Cota de 20% este stabilită la pct. 9² din aceeași hotărâre pentru grupul de autori ai manualului câștigător și se raportează la valoarea contractului de achiziții publice; extinderea ei asupra proiectelor neselectate nu are acoperire în alocațiile Fondului special pentru manuale. Modificarea acestor cuantumuri se poate opera numai prin hotărâre de Guvern.

	6037__2973.pdf („Propuneri pe marginea Regulamentului”)
	89
	Pct. 12 din Anunțul de participare (inclusiv pentru procedurile de preselecție/procedurile negociate) – extinderea termenului de livrare de la 90 la 120 de zile: „Termenii și condițiile de livrare/prestare solicitați: în termen de până la 120 de zile de la data semnării contractului.”
Argumentare: termenul de 90 de zile era suficient când contractul se semna după avizul „Bun de tipar”; dacă se semnează imediat după desemnarea câștigătorului, examinarea, operarea modificărilor solicitate de comisia de evaluare și CNAM și obținerea avizului pot dura până la două luni, la care se adaugă pilotarea, consultarea publică și avizarea/expertizarea; timpul rămas pentru pregătirea tehnică a fișierelor, procurarea materialelor, tipărire, finisare, ambalare și livrare este insuficient, mai ales pentru tirajele mari și pentru titlurile editate în limba română și în traducere în limba rusă.
	Nu se acceptă. Termenul de livrare nu se stabilește prin Regulament, ci prin documentația de atribuire a fiecărei proceduri, fiind adaptat calendarului acesteia și anului de studii pentru care manualele sunt destinate; obiectul consultării publice îl constituie proiectul Regulamentului, nu anunțul de participare.
Pe fond, extinderea la 120 de zile de la semnarea contractului deplasează livrarea, pentru procedurile finalizate în a doua jumătate a anului, într-un an bugetar nou. Alocațiile bugetare și mijloacele Fondului special pentru manuale au caracter anual; o obligație de plată scadentă în exercițiul următor ar necesita realocare și ar compromite asigurarea cu manuale la 1 septembrie, termen de referință al întregii proceduri.
Riscurile invocate sunt acoperite prin alte prevederi: termenele ferme de ameliorare a manuscrisului și de verificare a îndeplinirii recomandărilor (pct. 83 și pct. 84), iar riscul financiar al prelungirii procedurii — prin mecanismul de ajustare a prețului introdus la pct. 86¹, aplicabil atunci când de la data-limită de depunere a ofertelor până la semnarea contractului trec mai mult de 12 luni din motive neimputabile ofertantului.

	Consultare publică repetată (octombrie 2026)

	Editura PRUT (Olga Stanciu, director) – aviz din 13.10.2026
	90
	Observație generală: proiectul conține prevederi repetitive, necorelate și interpretabile, necesită uniformizare cu legislația privind activitatea editorială, dreptul de autor și legislația europeană; se solicită eliminarea prevederilor repetitive/contradictorii, delimitarea competențelor, excluderea formulărilor care creează oportunități pentru trafic de influență și corelarea cu legislația, pentru reducerea riscului de contestații (precedentul ANSC din 2019).
	Se ia act. Propunerile concrete sunt examinate la recomandările nr. 91–97. Proiectul a fost ajustat pentru a reduce marja de interpretare: pilotarea a fost exclusă; s-a precizat forma de achiziție prin caietul de sarcini al lotului (pct. 6¹); s-a delimitat efectul juridic al consultării publice și al expertizării (pct. 82⁴); s-au stabilit limitele modificărilor post-concurs (pct. 83¹) și regula depunctării unice (Notă la Anexa nr. 2).

	Editura PRUT (Olga Stanciu, director) – aviz din 13.10.2026
	91
	Pct. 4 – reformularea integrală a etapelor procedurii (lit. a)–j) propuse), cu: excluderea pilotării (lit. j¹)); excluderea enumerării etapelor de contestare din pct. 4 (subiectul fiind tratat în Secțiunea 5); introducerea etapei „verificarea de către evaluatori a modului de remediere a neconformităților și observațiilor obligatorii; consultări publice fără reevaluarea proiectului și fără modificarea criteriilor ori a punctajului”.
Argumentare: etapele sunt contradictorii și ușor contestabile la ANSC; mecanismul pilotării nu este clar (criterii, durată, statutul contractului, ce fac autorii în perioada pilotării); Regulamentul nu prevede că pilotarea, consultarea și expertizarea nu pot duce la reevaluarea rezultatului concursului, ci exclusiv la îmbunătățiri care nu modifică substanțial conceptul editorial.
	Se acceptă parțial.
1. Se acceptă excluderea pilotării: pct. 4 lit. j¹) și pct. 18 lit. e¹) se abrogă.
2. Se acceptă garanția de fond. Se introduce pct. 82⁴: „Consultarea publică și avizarea/expertizarea tematică prevăzute la pct. 4 lit. k¹) și k²) nu constituie reevaluare a ofertei și nu pot conduce la modificarea punctajului, a clasamentului ori a deciziei de atribuire. Rezultatele acestor etape se valorifică exclusiv prin recomandări de ameliorare, în condițiile pct. 83¹.”
3. Nu se acceptă reformularea integrală a pct. 4. Structura actuală a etapelor este corelată cu pct. 18, 41, 69, 82¹–82⁴, 90 și 91; reformularea propusă ar invalida opt trimiteri, ar elimina durata consultării publice (10 zile lucrătoare.
4. Nu se acceptă excluderea etapelor de contestare din pct.4. Dreptul de contestare derivă din lege, nu din enumerarea etapelor; eliminarea lor nu reduce riscul de contestare la ANSC, ci face calendarul procedurii incomplet.

	Editura PRUT (Olga Stanciu, director) – aviz din 13.10.2026
	92
	Pct. 6 lit. c) – excluderea formei de achiziție „conținut cu drepturi de traducere, adaptare, reproducere, distribuire, închiriere, împrumut, comunicare publică, punere la dispoziția publicului, realizare de opere/manuale școlare derivate și printare”.
Argumentare: achiziția manualului nu implică cesiunea drepturilor patrimoniale (Legea nr. 230/2022); opera derivată este un drept patrimonial distinct (art. 11); includerea automată a pachetului de drepturi este excesivă; editura nu poate transmite mai mult decât deține (fotografii, ilustrații, hărți licențiate separat); încălcarea art. 16, 17 alin. (2) și 52 alin. (1) din Carta drepturilor fundamentale a UE (proporționalitate).
	Se acceptă parțial.
Nu se acceptă excluderea lit. c). Forma este temeiul Secțiunii 7 (manuale elaborate prin traducerea adaptată a conținutului licențiat) și răspunde nevoii de a achiziționa, când este justificat, conținut validat, inclusiv internațional.
Se acceptă argumentul de fond: dobândirea drepturilor nu este automată și nu se impune editurilor participante la procedură.
1. Drepturile de traducere și adaptare se achiziționează de Minister printr-o procedură distinctă, de la titularul acestora: pct. 7 se completează cu lit. d) „achiziționarea de către Minister a conținutului de manual cu drepturi de traducere și adaptare, conform pct. 6 lit. c)”.
2. Pct. 88 precizează că Secțiunea 7 se aplică numai conținutului „deținut de Minister în baza unui contract de licență”. Editurile participante la procedura de elaborare a manualului adaptat nu transmit, așadar, niciun drept asupra propriilor lucrări.
3. Pct. 6¹: „Forma de achiziție prevăzută la pct. 6 se precizează în caietul de sarcini pentru lotul respectiv.” Transmiterea drepturilor se realizează prin contract, în condițiile Legii nr. 230/2022 privind drepturile de autor și drepturile conexe.
Sintagma „și printare” se exclude, fiind acoperită de dreptul de reproducere.

	Editura PRUT (Olga Stanciu, director) – aviz din 13.10.2026
	93
	Pct. 23 lit. c) – completare: evaluatorul să dețină experiență practică de predare la nivelul de școlaritate căruia îi este destinat manualul și să cunoască particularitățile de vârstă, specificul metodologic și metodele moderne de predare-învățare-evaluare pentru nivelul respectiv.
Argumentare: experiența exclusivă în învățământul superior nu substituie experiența pedagogică necesară pentru aprecierea accesibilității și metodologiei.
	Nu se acceptă.
Cerința impusă fiecărui evaluator ar exclude cadrele științifico-didactice universitare, a căror expertiză este necesară pentru Criteriul III (corectitudinea metodico-științifică, 21 de puncte, prag minim 15). Pct. 23 lit. b) cere deja activitate didactică conexă disciplinei, iar grupul de cinci evaluatori, constituit de CNAM, asigură îmbinarea experienței de predare la nivelul vizat cu expertiza științifică. Pct. 24 acordă prioritate cadrelor didactice cu experiență în elaborarea produselor curriculare și în evaluarea manualelor.

	Editura PRUT (Olga Stanciu, director) – aviz din 13.10.2026
	94
	Pct. 72 și 73 – excluderea pragurilor minime pe criterii (II, III, IV, IX).
Argumentare: mecanism eliminatoriu excesiv; un manual cu 90 de puncte poate fi descalificat pentru o fracțiune de punct sub prag, iar unul cu 80 de puncte admis; risc ca Ministerul să cumpere cel mai slab manual; un singur evaluator cu punctaj disproporționat (ex.: 15, 15, 15, 15 și 3 la Criteriul III) poate determina eliminarea; oportunități de trafic de influență.
	Se acceptă parțial (a se vedea și recomandările nr. 27, 53 și 107).
Nu se acceptă excluderea pragurilor.
1. Pragurile sunt uniforme și moderate: II – 7/10 (70%), III – 15/21 (71,4%), IV – 15/22 (68,2%), IX – 8/11 (72,7%), toate sub pragul general de 80%. Ele operează numai când un criteriu esențial este semnificativ mai slab decât media manualului.
2. Fără praguri, punctele la design sau tehnoredactare ar compensa erorile științifice. Un manual cu 14/21 la Criteriul III are 1/3 din punctajul de corectitudine științifică pierdut; statul nu poate achiziționa un astfel de manual, indiferent de totalul general.
3. Riscul de „a cumpăra cel mai slab manual” nu există: câștigătorul se stabilește după punctajul total (pct. 76), nu după praguri. Pragurile doar exclud; nu avantajează.
Pct. 71 se completează: „Procedura de mediere este obligatorie în cazul în care la unul dintre criteriile II, III, IV sau IX, media aritmetică a punctajelor este sub pragul minim prevăzut la pct. 72, iar cel puțin un evaluator a acordat un punctaj egal cu pragul sau mai mare decât acesta. Punctajul individual sub prag se motivează prin indicarea descriptorului și a deficienței constatate.” 
Redacția finală a pct. 72 (constatarea CNAM; decizia grupului de lucru) – a se vedea recomandarea nr. 119.

	Editura PRUT (Olga Stanciu, director) – aviz din 13.10.2026
	95
	Fișa-tip de evaluare – descriptori formulați prin noțiuni apreciative („echilibrat”, „relevant”, „adecvat”, „stimulează”, „motivează”, „facilitează”), fără indicatori obiectivi și verificabili; problema este agravată de efectul eliminatoriu al pragurilor.
	Se acceptă parțial (a se vedea și recomandarea nr. 36).
Fișa-tip este un instrument general, aplicabil tuturor disciplinelor; descriptorii nu pot fi cuantificați uniform pentru matematică și pentru limba română. Cuantificarea se realizează prin grila de evaluare a conformității pentru fiecare disciplină, parte a documentației de atribuire (Notă la Anexa nr. 2), care stabilește nivelurile de punctare pe fiecare descriptor. Suplimentar, au fost introduse punctarea în numere întregi și regula depunctării unice.

	Editura PRUT (Olga Stanciu, director) – aviz din 13.10.2026
	96
	Fișa-tip de evaluare – dubla depunctare din cauza suprapunerii descriptorilor: III.5 și IV.5 (evaluarea); IV.3 și VI.2 (gândire critică, investigație, rezolvare de probleme); IV.6 și VI.1 (contexte autentice, aplicare în viața reală); VII.2 și VIII.2 (organizare vizuală, navigare); VII.4 și VIII.1 (lizibilitate, accesibilitate, încărcare vizuală); VIII.4 și IX.1 (redactare/ortografie).
	Se acceptă.
1. Regulă generală (Notă la Anexa nr. 2): „Aceeași deficiență se depunctează o singură dată, la descriptorul care o vizează în mod specific.”
2. Delimitări operate:
– IV.3 și VI.2: din VI.2 se exclud „gândirea critică, investigarea, rezolvarea de probleme”, care rămân la IV.3; VI.2 vizează exclusiv „aplicarea practică a cunoștințelor în contexte STEM/STEAM”; din VI.3 se exclude, de asemenea, „gândire critică”;
– IV.6 și VI.1: din VI.1 se exclude „și situații autentice de viață”, aspect apreciat la IV.6; VI.1 vizează exclusiv conexiunile interdisciplinare;
– VII.2 și VIII.2: din VII.2 se exclud „structurare pe secțiuni” și „facilitează orientarea elevului”; VII.2 vizează funcția didactică a marcajelor vizuale;
– VII.4 și VIII.1: din VII.4 se exclude „și facilitând accesibilitatea conținutului”;
– suplimentar, din VI.3 se exclude „egalitate și incluziune”, aspect apreciat la Criteriul II.
3. III.5 și IV.5, respectiv VIII.4 și IX.1 nu se suprapun: III.5 apreciază corectitudinea științifică a instrumentelor de evaluare, IV.5 – varietatea mecanismelor de evaluare; VIII.4 – normele ortotipografice, IX.1 – ortografia și stilul. Cazurile-limită sunt acoperite de regula generală.

	Editura PRUT (Olga Stanciu, director) – aviz din 13.10.2026
	97
	Caietele de sarcini pe discipline – să fie elaborate de persoane care au elaborat manuale și care înțeleg limitele unui manual, inclusiv limitele de pagini; modelul la Informatică nu este un produs final.
	Nu se acceptă.
Caietul de sarcini face parte din documentația de atribuire și este elaborat de autoritatea contractantă. Experiența autorilor este valorificată prin consultarea publică a proiectului de caiet de sarcini, deschisă tuturor operatorilor economici în condiții egale.

	Natalia Ciobanu
	98
	Pct. 6 lit. c) – necesită clarificări privind natura, întinderea și condițiile de dobândire a drepturilor: dacă se urmărește cesiunea drepturilor patrimoniale sau o licență; caracterul exclusiv/neexclusiv; durata și teritoriul; remunerația; corelarea drepturilor solicitate cu utilizările efectiv necesare.
Argumentare: o reglementare insuficient de precisă creează spațiu excesiv de apreciere, riscul favorizării unor titulari de drepturi și al dependenței contractuale de un singur furnizor.
	Se acceptă parțial.
Drepturile de traducere și adaptare se achiziționează de Minister de la titularul acestora, printr-o procedură distinctă (pct. 7 lit. d)), în baza unui contract de licență (pct. 88). Natura transmiterii, caracterul exclusiv ori neexclusiv, durata, teritoriul și remunerația se stabilesc în acest contract și în caietul de sarcini al lotului (pct. 6¹, pct. 89), în condițiile Legii nr. 230/2022.
Elementele nu se enumeră exhaustiv în Regulament, deoarece diferă de la un contract la altul; o listă rigidă ar fi fie incompletă, fie excesivă.

	Natalia Ciobanu
	99
	Pct. 6 lit. c) nu este limitat la manualele străine și nu face referire la sistemul estonian; mecanismul s-ar putea aplica și manualelor locale. Se solicită garanții de aplicare transparentă, proporțională și nediscriminatorie pentru manualele preluate din alte sisteme educaționale și pentru cele elaborate de autorii și editurile locale.
	Se acceptă.
Mecanismul nu se aplică manualelor elaborate și publicate de editurile participante la procedurile de achiziție: pct. 7 lit. d) și pct. 88 limitează forma de la pct. 6 lit. c) la conținutul achiziționat de Minister, printr-o procedură distinctă, „în baza unui contract de licență”. Regulamentul nu instituie un regim diferit după originea titularului de drepturi; orice titular, național sau străin, poate participa la procedura prevăzută la pct. 7 lit. d), în condiții egale, cu respectarea principiilor de la pct. 65.

	Natalia Ciobanu
	100
	Corelarea pct. 6 lit. c) cu Legea nr. 139/2010 privind dreptul de autor și drepturile conexe – delimitarea drepturilor patrimoniale transmisibile de drepturile morale; formularea drepturilor în terminologia legii: „printare” – drept de reproducere; „opere/manuale școlare derivate” – dreptul de a realiza opere derivate; evitarea solicitării unor drepturi care nu sunt necesare.
	Se acceptă parțial, cu precizare.
Legea nr. 139/2010 a fost abrogată prin Legea nr. 230/2022 privind drepturile de autor și drepturile conexe; corelarea se face cu legea în vigoare.
Sintagma „și printare” se exclude din lit. c), fiind cuprinsă în dreptul de reproducere.
Nu se introduce o normă privind drepturile morale: acestea sunt protejate direct prin Legea nr. 230/2022 și nu pot face obiectul transmiterii; reluarea lor într-un ordin ar fi superfluă. Necesitatea drepturilor solicitate se stabilește în caietul de sarcini al lotului (pct. 6¹).

	Natalia Ciobanu
	101
	Introducerea unei prevederi distincte (text propus în 5 alineate): achiziționarea drepturilor în baza unor criterii obiective, transparente, nediscriminatorii; stabilirea tipului și exclusivității în raport cu necesitățile justificate; elementele obligatorii ale documentației și contractului; remunerarea autorilor și autorizarea utilizărilor ulterioare; regula potrivit căreia achiziția exemplarelor, finanțarea publică sau avizul „Bun de tipar” nu transmit, în sine, drepturile patrimoniale.
	Nu se acceptă.
Textul propus (5 alineate) reglementează conținutul caietului de sarcini și al contractului, nu procedura de selectare și achiziție. Regulamentul stabilește regula: forma de achiziție se precizează în caietul de sarcini pentru lotul respectiv (pct. 6¹). Elementele propuse (criterii, exclusivitate, durată, remunerație, utilizări ulterioare) se stabilesc în caietul de sarcini și în contract, în funcție de lot. Textul reia, în plus, de trei ori aceleași elemente.

	Natalia Ciobanu
	102
	Precizarea expresă că achiziționarea exemplarelor unui manual, finanțarea publică a elaborării acestuia sau acordarea avizului „Bun de tipar” nu constituie, prin ele însele, transmiterea către autoritatea contractantă a tuturor drepturilor patrimoniale asupra conținutului manualului.
	Nu se acceptă.
Regula rezultă direct din Legea nr. 230/2022: drepturile patrimoniale se transmit numai prin contract, iar achiziționarea unui exemplar al operei nu transmite drepturi asupra acesteia. Reluarea normei legale într-un ordin al ministrului este superfluă. Regulamentul confirmă soluția: drepturile de traducere și adaptare se dobândesc de Minister exclusiv printr-o procedură distinctă (pct. 7 lit. d)) și în baza unui contract de licență (pct. 88).

	Natalia Ciobanu
	103
	Corelarea remunerației autorilor și a celorlalți titulari de drepturi cu natura, întinderea și modalitățile de utilizare a drepturilor; stabilirea în contract a termenelor și condițiilor de plată, a mecanismelor de verificare a plății; plata pentru un tiraj să nu autorizeze automat orice exploatare ulterioară.
	Se acceptă parțial.
Remunerația aferentă drepturilor dobândite de Minister și regimul utilizărilor neacoperite de contract se stabilesc în caietul de sarcini al lotului (pct. 6¹) și în contract. Astfel, plata pentru un tiraj nu autorizează utilizări neprevăzute.
Nu se acceptă reglementarea prin Regulament a remunerației autorilor de către editură și a verificării plății acesteia. Prin Hotărârea Guvernului nr. 876/2015, pct. 9² se stabilește cota minima de 20% pentru grupul de autori ai manualului câștigător și se raportează la valoarea contractului de achiziții publice. Raportul direct autor–editură este un raport contractual de drept privat, guvernat de Legea nr. 230/2022, la care Ministerul nu este parte.

	Ludmila Simanschi (fișierul 6483/3139)
	104
	Anexa nr. 2, Criteriul II, descriptorul II.1 – imprecis și aglomerat: cuprinde 21 de criterii (rasă, culoare, origine, limbă, religie, vârstă, sex, identitate de gen, orientare sexuală, dizabilitate, statut HIV, apartenență politică etc.), fără ponderi și fără metodologie de calcul; ex.: depunctarea unui manual de chimie pentru lipsa diversității de opinii politice ar fi pur subiectivă.
	Nu se acceptă.
Lista criteriilor este preluată din art. 1 alin. (1) al Legii nr. 121/2012 cu privire la asigurarea egalității (a se vedea recomandarea nr. 48); o listă trunchiată ar fi contrară legii.
Descriptorul nu este o listă de 21 de elemente care trebuie reprezentate pozitiv, ci un test negativ: proiectul de manual evită „prejudecățile și mesajele discriminatorii”. Absența referirilor la un criteriu irelevant pentru disciplină (de exemplu, opiniile politice într-un manual de chimie) nu este deficiență și nu se depunctează. Nivelurile de punctare se stabilesc prin grila de evaluare a conformității, parte a documentației de atribuire (Notă la Anexa nr. 2).

	Ludmila Simanschi (fișierul 6483/3139)
	105
	Anexa nr. 2 – redundanță între descriptorii II.1 și II.3 (stereotipuri/reprezentare echilibrată sub aspectul genului, vârstei, dizabilității, apartenenței etnice, lingvistice, confesionale) – risc de dublă depunctare pentru aceeași ilustrație; încălcarea principiului proporționalității.
	Se acceptă.
Descriptorii au fost delimitați: din II.1 se exclude sintagma „stereotipurile și reprezentările”, descriptorul vizând exclusiv „prejudecățile și mesajele discriminatorii”; stereotipurile din reprezentarea persoanelor în text și imagini se apreciază exclusiv la II.3 („reprezentare echilibrată și nestereotipă”). Suplimentar, Nota la Anexa nr. 2 prevede: „Aceeași deficiență se depunctează o singură dată, la descriptorul care o vizează în mod specific.” Dubla depunctare este exclusă.

	Ludmila Simanschi (fișierul 6483/3139)
	106
	Anexa nr. 2, Criteriul IX, descriptorul IX.1 – nu este corect ca experți nelingviști (profesori de matematică, fizică, istorie) să evalueze corectitudinea stilistică și ortografică, mai ales ca criteriu eliminatoriu; deciziile emise de un nespecialist sunt „nule de drept”.
	Nu se acceptă.
1. Teza nulității nu are temei: nicio normă nu condiționează constatarea unei erori ortografice de calificarea filologică; respectarea normelor limbii literare este o competență obligatorie a oricărui cadru didactic.
2. IX.1 nu este eliminatoriu de sine stătător: valorează 3 puncte, iar pragul de 8 se aplică întregului Criteriu IX (11 puncte). Chiar cu 0 puncte la IX.1, manualul trece pragul cu IX.2 + IX.3 = 8.
3. Punctajul se argumentează pe fiecare criteriu (pct. 43 lit. b)).

	Ludmila Simanschi (fișierul 6483/3139)
	107
	Sistemul cu praguri eliminatorii multiple (Criteriile II, III, IV, IX) creează risc de subiectivitate și concurență neloială: un evaluator poate coborî media cu o fracțiune sub prag (6,9 în loc de 7); noțiunile „reprezentare echilibrată și nestereotipă” și „orientare metodologică suficientă” nu sunt cuantificate.
	Se acceptă parțial (a se vedea recomandarea nr. 94).
Pct. 71 a fost completat: ori de câte ori media la unul dintre criteriile II, III, IV sau IX este sub prag, iar cel puțin un evaluator a acordat un punctaj egal cu pragul sau mai mare decât acesta, medierea este obligatorie, iar fiecare punctaj individual sub prag se motivează prin indicarea descriptorului și a deficienței constatate. În exemplul invocat (media 6,9 în loc de 7), cel puțin un evaluator a acordat minimum 7 puncte, deci medierea se declanșează automat. Un evaluator nu poate coborî media sub prag fără a-și justifica punctajul în fața celorlalți evaluatori.
Cuantificarea noțiunilor calitative se realizează prin grila de evaluare a conformității pe disciplină, parte a documentației de atribuire.

	2159/3137 („Propuneri de ameliorare Regulament editare manuale”)
	108
	Pct. 76 – formula 90% calitate / 10% preț nu respectă ponderea minimă a prețului de 30% prevăzută de art. 26 alin. (12) lit. d) din Legea nr. 131/2015 pentru manualele școlare. Se propune păstrarea raportului 70/30 pentru procedurile guvernate de această lege și introducerea unor dispoziții tranzitorii; formula 90/10 să se aplice numai procedurilor guvernate de Legea nr. 325/2025, de la intrarea acesteia în vigoare.
	Se ia act.
Modificările Regulamentului se vor aproba în context în vigoare ale Legii privind achizițiile publice.


	2159/3137 („Propuneri de ameliorare Regulament editare manuale”)
	109
	Pct. 83–86 – limitarea modificărilor manualului după desemnarea câștigătorului: delimitarea corectărilor admisibile de modificările substanțiale; păstrarea versiunii evaluate și înregistrarea tuturor modificărilor; recomandările post-concurs să nu introducă cerințe competitive noi și să nu ofere câștigătorului avantaje inaccesibile celorlalți ofertanți.
	Se acceptă parțial (a se vedea și recomandarea nr. 32).
Se introduce pct. 83¹: „Recomandările formulate după desemnarea ofertei câștigătoare vizează exclusiv ameliorarea proiectului de manual evaluat. Recomandările care vizează remedierea erorilor științifice, factuale, lingvistice sau tehnice și a neconformităților față de curriculum sunt obligatorii. Versiunea evaluată a proiectului de manual se arhivează, iar toate modificările ulterioare se includ în tabelul de divergențe.” Pct. 82⁴ prevede că etapele post-concurs nu pot conduce la modificarea punctajului, a clasamentului ori a deciziei de atribuire.
Nu se instituie limite cantitative ale modificărilor: criteriul este funcțional – ameliorarea proiectului evaluat, iar arhivarea versiunii evaluate permite verificarea lui.

	2159/3137 („Propuneri de ameliorare Regulament editare manuale”)
	110
	Pct. 41 și 83–86 – protejarea autorilor: delimitarea corectărilor obligatorii (remedierea neconformităților demonstrate) de propunerile facultative (stil, exemple, soluții metodice alternative); dreptul autorilor de a argumenta dezacordul; soluționarea motivată și consemnată a divergențelor; respectarea paternității și integrității operei.
	Se acceptă parțial.
Pct. 83¹ delimitează recomandările obligatorii: remedierea erorilor științifice, factuale, lingvistice sau tehnice și a neconformităților față de curriculum. Dezacordul autorilor se exprimă în tabelul de divergențe (pct. 83), verificat de Coordonatorul grupului de evaluatori (pct. 84) și examinat de CNAM, care înaintează recomandări de remediere (pct. 18 lit. e)). Mecanismul de argumentare și soluționare motivată a divergențelor există; nu se instituie o procedură suplimentară.

	2159/3137 („Propuneri de ameliorare Regulament editare manuale”)
	111
	Pct. 6 – delimitarea expresă a drepturilor dobândite prin achiziție: precizarea în documentația de atribuire și în contract a drepturilor patrimoniale, utilizărilor autorizate, exclusivității, duratei, teritoriului, remunerației și versiunii manualului; achiziția exemplarelor, finanțarea publică și avizul „Bun de tipar” nu transmit, prin ele însele, drepturile asupra conținutului.
	Se acceptă parțial. A se vedea răspunsurile la recomandările nr. 92, 98 și 102 (pct. 6¹, pct. 7 lit. d), pct. 88).

	2159/3137 („Propuneri de ameliorare Regulament editare manuale”)
	112
	Pct. 6 și executarea contractelor – corelarea remunerației autorilor cu drepturile și utilizările convenite, cu respectarea cuantumurilor minime; termenele de plată, verificarea achitării, regimul traducerilor, adaptărilor și reutilizărilor ulterioare.
	Se acceptă parțial. A se vedea răspunsul la recomandarea nr. 103: remunerația pentru drepturile dobândite de Minister și regimul utilizărilor ulterioare se stabilesc în caietul de sarcini al lotului (pct. 6¹) și în contract; raportul de remunerare autor–editură rămâne în regimul Legii nr. 230/2022 și a Hotărârii Guvernului nr. 876/2015.

	2159/3137 („Propuneri de ameliorare Regulament editare manuale”)
	113
	Pct. 53–64, 82³, 87 și Anexa nr. 1 – verificarea documentată a drepturilor asupra textelor, traducerilor, ilustrațiilor, fotografiilor și celorlalte componente, inclusiv pentru utilizarea digitală și adaptare, cu documente justificative proporționale; extinderea interdicției de utilizare a manuscriselor în interes propriu sau al terților la experții tematici și la toate persoanele cu acces la materialele nepublicate.
	Se acceptă parțial.
1. Se acceptă extinderea obligației de confidențialitate. Pct. 82³ se completează: experții semnează Angajamentul conform Anexei nr. 1, iar obligațiile de la lit. c), d) și g) ale Anexei nr. 1 revin oricărei persoane care primește acces la proiectul de manual nepublicat.
2. Nu se acceptă verificarea documentată a drepturilor de către Minister. Răspunderea pentru drepturile asupra textelor, ilustrațiilor și fotografiilor revine ofertantului, în calitate de titular sau licențiat, potrivit Legii nr. 230/2022. Verificarea lanțului de drepturi pentru fiecare componentă ar transfera această răspundere asupra autorității contractante; cerințele de prezentare a documentelor, dacă sunt necesare, se stabilesc în documentația de atribuire.

	2159/3137 („Propuneri de ameliorare Regulament editare manuale”)
	114
	Pct. 21–32 și 82²–82³ – selectarea transparentă a evaluatorilor și experților: publicarea prealabilă a criteriilor, ponderilor și regulilor de departajare, motivarea selecției, verificarea conflictelor de interese; completarea excepțională a grupurilor prin propuneri nominale să respecte aceleași condiții.
	Nu se acceptă.
Garanțiile solicitate există: pct. 22 obligă specificarea criteriilor de selectare în anunț; pct. 26 instituie principiile profesionalismului, transparenței, nediscriminării și echidistanței; pct. 30 impune consemnarea evaluării dosarelor în proces-verbal; pct. 31 permite completarea grupurilor numai cu candidați „care întrunesc criteriile/cerințele stabilite”, numai după expirarea termenului de depunere. Conflictul de interese se verifică prin declarațiile de la pct. 38 și obligația de la pct. 38¹, sub sancțiunea de la pct. 48.

	2159/3137 („Propuneri de ameliorare Regulament editare manuale”)
	115
	Pct. 48 și 71 – protejarea independenței evaluatorilor: sancționarea pentru „punctaj eronat ori neargumentat” poate deveni instrument de presiune; definirea abaterilor, audierea evaluatorului, accesul la probe, examinarea independentă, sancțiuni proporționale, indicarea căii de atac; simpla diferență de punctaj să nu constituie temei de sancționare sau de impunere a unui consens numeric.
	Nu se acceptă.
Garanțiile solicitate există: pct. 48 sancționează punctajul „eronat ori neargumentat științific și metodologic” – deci conținutul aprecierii, nu diferența numerică față de ceilalți evaluatori; decizia CNAM „se adoptă motivat, în scris, și se comunică evaluatorului”; pct. 71 exclude consensul numeric impus: „rolul coordonatorului este unul de mediere, rezultatele evaluării fiind individuale”. Nerecepționarea serviciului prestat neconform este consecința contractuală firească, nu o sancțiune disciplinară care să necesite gradare.
Ulterior, pct. 48 a fost completat cu audierea prealabilă a evaluatorului, decizia motivată a Ministerului și calea de contestare (a se vedea recomandarea nr. 144).

	2159/3137 („Propuneri de ameliorare Regulament editare manuale”)
	116
	Pct. 4 lit. j¹), k¹) și pct. 82¹ – autorizarea prealabilă a publicării în consultare publică și a utilizării în pilotare: precizarea versiunii, duratei, modalităților de acces, reproducerii permise și regimului copiilor; simpla depunere a manuscrisului pentru evaluare să nu fie interpretată ca permisiune nelimitată de publicare și reutilizare.
	Se acceptă parțial.
Pilotarea a fost exclusă din Regulament, astfel încât autorizarea pentru această utilizare nu mai este necesară.
Nu se acceptă autorizarea separată pentru consultarea publică a manualelor proprii. Consultarea publică a proiectului câștigător este etapă obligatorie a procedurii (pct. 4 lit. k¹) și pct. 82¹), cunoscută de ofertant înainte de depunerea ofertei; participarea la procedură implică acceptarea acestei etape.
Pentru conținutul licențiat, pct. 91 se reformulează: prin derogare, când contractul de licență interzice punerea la dispoziția publicului, proiectul de manual nu se supune consultării publice, ci, în limitele permise de licență, consultării restrânse cu un grup de cadre didactice desemnate de CNAM, care semnează acordul de confidențialitate și au acces individual, în regim de vizualizare; dacă licența nu permite nici consultarea restrânsă, proiectul se supune exclusiv avizării/expertizării tematice. Obligațiile de confidențialitate din Anexa nr. 1 se aplică evaluatorilor, experților și oricărei persoane care primește acces la proiectul nepublicat (pct. 82³).

	2159/3137 („Propuneri de ameliorare Regulament editare manuale”)
	117
	Pct. 78–82 – garantarea accesului efectiv la contestare: sesizarea CNAM să nu înlocuiască și să nu condiționeze căile de atac prevăzute de Legea nr. 20/2026 și să nu suspende sau prelungească termenele legale; comunicarea rezultatelor să indice autoritatea competentă și termenul legal de contestare.
	Nu se acceptă.
Dreptul de contestare la autoritatea competentă și termenele aferente derivă direct din legislația privind achizițiile publice, la care pct. 5 face trimitere expresă. Un ordin al ministrului nu poate condiționa, suspenda ori prelungi termenele legale, astfel încât examinarea contestației de către CNAM nu afectează căile de atac legale. Precizarea propusă este superfluă.

	Editura PRUT (Olga Stanciu, director) – propuneri din 22.10.2026
	118
	Pct. 6 lit. c) – corelarea cu pct. 7 lit. d) și pct. 88; redacție propusă: „c) conținutul de manual cu drepturi de traducere și adaptare, în cazurile prevăzute de pct. 88”.
Argumentare: lit. c) enumeră un pachet amplu de drepturi patrimoniale, iar pct. 7 lit. d) și pct. 88 vizează doar drepturile de traducere și adaptare; în redacția actuală, lit. c) ar obliga editurile locale să cedeze gratuit, „la pachet”, drepturi pe care nu le dețin (imagini, texte licențiate de la terți), contrar legislației privind dreptul de autor și contractelor cu autorii; tratament inegal față de editurile străine, de la care conținutul licențiat se cumpără cu drepturi restricționate.
	Nu se acceptă.
Lit. c) definește o formă de achiziție, nu obligații ale editurilor participante la procedurile de elaborare a manualelor. Ea se aplică exclusiv conținutului dobândit de Minister de la titularul drepturilor, printr-o procedură distinctă (pct. 7 lit. d)), în baza unui contract de licență (pct. 88). Editurile participante nu transmit niciun drept asupra propriilor lucrări (a se vedea recomandările nr. 92 și 99).
Enumerarea delimitează utilizările pe care Ministerul le poate dobândi. Întinderea concretă a drepturilor, teritoriul și durata se stabilesc, pentru fiecare lot, în caietul de sarcini (pct. 6¹, pct. 89) și în contractul de licență, în condițiile Legii nr. 230/2022 privind drepturile de autor și drepturile conexe.
Corelarea este asigurată: pct. 7 lit. d) și pct. 88 trimit expres la pct. 6 lit. c).

	Editura PRUT (Olga Stanciu, director) – propuneri din 22.10.2026
	119
	Pct. 72 – sintagma „la propunerea CNAM sunt declarate neconforme” este neclară: pragurile sunt matematice; nu rezultă dacă CNAM are marjă de apreciere (de exemplu, la media 14 la Criteriul III) și cine adoptă efectiv decizia.
	Se acceptă.
Pct. 72 a fost reformulat (a se vedea recomandarea nr. 94): condițiile de admitere se enumeră cumulativ la lit. a)–f), iar ultima frază stabilește: „CNAM constată îndeplinirea condițiilor prevăzute la lit. a)–f) și prezintă constatarea grupului de lucru pentru achiziții publice de manuale, care adoptă decizia.”
CNAM constată un fapt aritmetic; decizia aparține autorității contractante (pct. 13). În exemplul invocat (media 14 la Criteriul III), CNAM constată neîndeplinirea condiției de la lit. d), după aplicarea medierii obligatorii prevăzute la pct. 71.

	Editura PRUT (Olga Stanciu, director) – propuneri din 22.10.2026
	120
	Pct. 4 lit. k²) – avizarea/expertizarea tematică „la decizia CNAM” nu are criterii: nu este clar în ce situații se inițiază, ce neconformități o justifică, dacă se aplică tuturor proiectelor câștigătoare aflate în situații comparabile și cum se selectează experții; mecanismul poate deveni „bâtă” sau poate dubla evaluarea; HG nr. 876/2015 nu prevede remunerarea experților suplimentari.
	Nu se acceptă.
1. Necesitatea avizării/expertizării tematice diferă de la o disciplină la alta (caracterul nediscriminatoriu, noile educații – pct. 4 lit. k²)). O listă exhaustivă de temeiuri ar fi fie incompletă, fie ar impune expertizări inutile.
2. Decizia nu este discreționară: se adoptă cu votul a cel puțin 9 membri ai CNAM (pct. 20).
3. Dublarea evaluării este exclusă prin pct. 82⁴: avizarea/expertizarea nu constituie reevaluare a ofertei și nu poate modifica punctajul, clasamentul ori decizia de atribuire; rezultatele se valorifică exclusiv prin recomandări de ameliorare (pct. 83¹).
4. Experții se aprobă prin ordin al ministrului, nu pot fi propuși dacă se află în situațiile prevăzute la pct. 27 (pct. 82²) și semnează Angajamentul conform Anexei nr. 1 (pct. 82³).
5. Obiecția privind remunerarea nu se reține: pct. 9¹ din HG nr. 876/2015 reglementează remunerarea pentru evaluarea/expertizarea proiectelor de manuale școlare, iar pct. 82³ face trimitere expresă la această normă.

	Editura PRUT (Olga Stanciu, director) – propuneri din 22.10.2026
	121
	Pct. 31 – evaluatorii propuși de membrii CNAM nu trec procedura standard de selecție.
	Nu se acceptă (a se vedea și recomandarea nr. 146).
Pct. 31 admite numai candidați „care întrunesc criteriile/cerințele stabilite”, adică aceleași condiții de înscriere (pct. 23) și aceleași situații de incompatibilitate (pct. 27). Candidații propuși sunt examinați de CNAM în aceeași procedură, consemnată în proces-verbal (pct. 30), aprobați prin ordin al ministrului (pct. 33) și semnează aceleași declarații și același Angajament (pct. 38). Completarea propusă ar repeta norme existente.

	Editura PRUT (Olga Stanciu, director) – propuneri din 22.10.2026
	122
	Coordonatorul grupului de evaluatori – nu sunt stabilite criteriile de selectare, deși coordonatorul are atribuții strategice (mediază, verifică, convoacă ședințe); risc ca un coordonator care a acordat el însuși un punctaj sub prag să-i convingă pe ceilalți evaluatori să reducă punctajele.
	Se acceptă parțial.
1. Pct. 32 se completează: „Coordonatorul se desemnează de CNAM dintre evaluatorii selectați.” Desemnarea se consemnează în procesul-verbal de evaluare a dosarelor și se aprobă prin ordinul ministrului (pct. 30, pct. 33).
2. Nu se acceptă o procedură distinctă de mediere pentru cazul în care coordonatorul a acordat un punctaj divergent. Presiunea asupra celorlalți evaluatori este limitată prin pct. 71: rezultatele evaluării sunt individuale, orice modificare a punctajului se motivează în scris, iar fiecare punctaj sub prag se motivează prin indicarea descriptorului și a deficienței constatate. Reducerea neargumentată a punctajului atrage consecințele de la pct. 48.

	Editura PRUT (Olga Stanciu, director) – propuneri din 22.10.2026
	123
	Pct. 31 și 32 – nu este precizat în ce condiții se recurge la propunerile membrilor CNAM și când se acceptă constituirea grupului de evaluatori în formulă redusă (minimum trei evaluatori).
	Se acceptă.
Pct. 32 stabilește ordinea: „În cazul în care, după aplicarea pct. 31, numărul necesar de evaluatori nu este întrunit, grupul de evaluatori se constituie din cel puțin 3 persoane.” Regula este secvențială: (1) concursul deschis (pct. 21–30); (2) numai dacă numărul de candidați este insuficient – propunerile membrilor CNAM, verificate în aceleași condiții (pct. 31); (3) numai dacă și după aceasta numărul necesar nu este întrunit – grupul redus, de cel puțin 3 evaluatori.

	Editura PRUT (Olga Stanciu, director) – propuneri din 22.10.2026
	124
	Pct. 71 – regula de mediere bazată pe abaterea de 30% din punctajul maxim al criteriului nu se declanșează în situațiile în care este necesară. Exemple la Criteriul III (prag 15, maxim 21; 30% = 6,3): 15 | 15 | 15 | 15 | 9 – media 13,8, abaterea 6 < 6,3; 15 | 15 | 9 (grup de trei evaluatori) – media 13, abaterea 6; 15 | 15 | 15 | 10 | 10 – media 13, abaterea 3,75. Manualul este eliminat fără mediere, deși majoritatea evaluatorilor îl consideră peste prag.
	Se acceptă (a se vedea și recomandările nr. 94 și 107).
Calculul este corect. Mai mult: cu patru evaluatori la prag, orice punctaj sub 15 al celui de-al cincilea elimina manualul, iar medierea pornea numai sub 8,7; intervalul 9–14 rămânea neacoperit (la Criteriul IV – 9–14, la Criteriul II – 4–6, la Criteriul IX – 5–7).
Regula cu 30% a fost înlocuită: „Procedura de mediere este obligatorie în cazul în care la unul dintre criteriile II, III, IV sau IX, media aritmetică a punctajelor este sub pragul minim prevăzut la pct. 72, iar cel puțin un evaluator a acordat un punctaj egal cu pragul sau mai mare decât acesta.” Declanșarea nu mai depinde de mărimea abaterii; toate cele trei exemple invocate declanșează medierea.

	Editura PRUT (Olga Stanciu, director) – propuneri din 22.10.2026
	125
	Pct. 72 – media aritmetică poate anula opinia majorității evaluatorilor. Propunere: dacă media la un criteriu eliminatoriu este sub prag, dar majoritatea evaluatorilor au acordat individual punctaje egale sau superioare pragului, proiectul să nu poată fi eliminat fără o reevaluare independentă a criteriului respectiv.
	Se acceptă parțial.
Se acceptă garanția de fond: un evaluator nu poate elimina, prin efect aritmetic, un proiect pe care ceilalți îl consideră peste prag, fără o confruntare argumentată. Garanția introdusă la pct. 71 este mai largă decât cea propusă: medierea este obligatorie când cel puțin un evaluator – nu majoritatea – a acordat un punctaj egal cu pragul sau mai mare, iar fiecare punctaj sub prag se motivează concret.
Nu se acceptă reevaluarea independentă obligatorie: ar presupune un al doilea grup de evaluatori pentru fiecare caz-limită, cu costuri și termene suplimentare. Reevaluarea de către alți evaluatori rămâne disponibilă prin contestație (pct. 81 lit. a)).

	Editura PRUT (Olga Stanciu, director) – propuneri din 22.10.2026
	126
	Pct. 72 – lipsa proporționalității: un manual cu media 14 și unul cu media 5 la același criteriu au aceeași consecință (eliminarea); Regulamentul nu distinge între neconformitate gravă, deficiență substanțială, abatere minoră, eroare remediabilă și diferență de apreciere metodologică.
	Nu se acceptă.
Orice prag produce o consecință binară; proporționalitatea se asigură prin nivelul pragului, nu prin gradarea consecinței. Pragurile sunt moderate: II – 70%, III – 71,4%, IV – 68,2%, IX – 72,7%, toate sub pragul general de 80%. Un manual cu media 14/21 la Criteriul III a pierdut o treime din punctajul de corectitudine metodico-științifică; aceasta nu este o abatere minoră. Erorile punctuale, remediabile, se corectează după desemnarea câștigătorului (pct. 83¹); pragul vizează nivelul global al criteriului, nu erori izolate.

	Editura PRUT (Olga Stanciu, director) – propuneri din 22.10.2026
	127
	Pct. 72 – două filtre eliminatorii suprapuse (minimum 80% din total și pragurile la Criteriile II, III, IV, IX): un manual cu 90% din punctajul total poate fi eliminat pentru media 14 în loc de 15 la un singur criteriu.
	Nu se acceptă.
Suprapunerea este voită: pragul general garantează calitatea de ansamblu, iar pragurile pe criterii împiedică compensarea deficiențelor la criteriile esențiale prin punctele obținute la design, tehnoredactare sau structurare. Statul nu achiziționează un manual cu deficiențe metodico-științifice, indiferent de totalul general (a se vedea recomandarea nr. 94). Riscul ca un singur evaluator să producă eliminarea la limită este controlat prin medierea obligatorie (pct. 71).

	Editura PRUT (Olga Stanciu, director) – propuneri din 22.10.2026
	128
	Pct. 66 și 72 – terminologie: noțiunea „neconforme” se folosește atât pentru ofertele care nu corespund specificațiilor tehnice (pct. 66), cât și pentru proiectele care nu ating pragurile de calitate (pct. 72). Propunere: „nu este admis la etapa de evaluare a factorului «Prețul ofertei»”.
	Se acceptă.
Pct. 72 utilizează formula: „Proiectele de manual care nu îndeplinesc cel puțin una dintre condițiile prevăzute la lit. a)–f) nu se admit la evaluarea factorului de evaluare «Prețul ofertei».” Noțiunea „neconforme” se păstrează exclusiv la pct. 66, pentru neconformitatea tehnică a ofertei.

	Editura PRUT (Olga Stanciu, director) – propuneri din 22.10.2026
	129
	Pct. 73 dublează pct. 72 (aceleași valori: 80%, 7, 15, 15, 8); dublarea creează riscul unor contradicții la modificări ulterioare. Propunere: comasarea într-un singur punct.
	Se acceptă.
Pct. 72 și 73 au fost comasate: condițiile se enumeră o singură dată, la pct. 72 lit. a)–f), cu o bază de calcul unică (criteriile II–IX); pct. 73 se abrogă. Comasarea elimină și o necorelare de fond: pct. 73 raporta pragul de 80% la factorul „Calitatea ofertei”, care, potrivit pct. 74, este un punctaj relativ (PMG1/PMG2 × 100).

	Editura PRUT (Olga Stanciu, director) – propuneri din 22.10.2026
	130
	Pct. 43 și 71 – orice punctaj care contribuie la neatingerea unui prag eliminatoriu să fie motivat concret, prin indicarea descriptorului, a paginii/elementului evaluat și a deficienței constatate.
	Se acceptă parțial.
Pct. 71 prevede: „Punctajul individual sub prag se motivează prin indicarea descriptorului și a deficienței constatate.” Punctajul neargumentat atrage consecințele prevăzute la pct. 48. Localizarea deficienței nu se reia în pct. 71: Fișa de evaluare (Anexa nr. 2) conține, la fiecare criteriu, rubrica „Pagina”.

	Editura „Știința” 
	131
	Considerații generale: proiectul poate fi susținut conceptual, cu condiția revizuirii datei intrării în vigoare și a remedierii obiecțiilor; soluția trimiterii generice la „legislația privind achizițiile publice” este corectă și funcționează sub regimul ambelor legi (nr. 131/2015 și nr. 325/2025); problema de legalitate ține de normele materiale care depind de legea aplicabilă, în primul rând de ponderea prețului.


Se ia act.
	Editura „Știința”
	132
	Denumirea ordinului: pct. 1 din proiect modifică și clauza de adoptare a Ordinului nr. 300/2022, nu doar Regulamentul. Propunere: „privind modificarea Ordinului ministrului educației și cercetării nr. 300/2022 privind aprobarea Regulamentului cu privire la selectarea și achiziția manualelor școlare” (art. 62 alin. (2) din Legea nr. 100/2017).
	Se acceptă.
Denumirea proiectului de ordin se ajustează în sensul propus.

	Editura „Știința”
	133
	Denumirea Hotărârii Guvernului nr. 876/2015 se utilizează neuniform (clauza de emitere, pct. 37 și 82³ din Regulament, nota de fundamentare); de verificat existența pct. 9¹ din HG nr. 876/2015, la care trimit pct. 37 și 82³.
	Se acceptă.
Denumirea oficială este „privind asigurarea elevilor cu manuale și a adulților cu materiale didactice”, utilizată la pct. 37 și 82³ din Regulament; clauza de emitere a ordinului și nota de fundamentare se uniformizează. Pct. 9¹ din HG nr. 876/2015 există și reglementează remunerarea pentru evaluarea/expertizarea proiectelor de manuale școlare.

	Editura „Știința”
	134
	Republicarea: proiectul cuprinde peste 50 de intervenții și înlocuiește toate anexele; pentru caracterul unitar al actului (art. 63 alin. (1) din Legea nr. 100/2017) se recomandă clauza de republicare a Regulamentului (art. 70 alin. (1)).
	Se acceptă.
Proiectul de ordin se completează cu clauza de republicare a Regulamentului în Monitorul Oficial al Republicii Moldova (a se vedea recomandarea nr. 159).

	Editura „Știința”
	135
	Punctuație și uniformitate: subpct. 2.9, 2.10 și 2.14 din proiect se încheie cu „;” în loc de „.”; termenele se exprimă neuniform („2 zile”, „10 zile”, dar „trei zile”, „cinci zile”, „douăzeci de zile”); la subpct. 2.21.1, „pct. 23 subpct. b)/c)” se înlocuiește cu „pct. 23 lit. b)/c)” (art. 52 alin. (3) din Legea nr. 100/2017).
	Se acceptă.
Punctuația subpct. 2.9, 2.10 și 2.14 se corectează în proiectul de ordin. Termenele se exprimă uniform, în cifre: pct. 29, 30, 69, 71, 78, 79, 80, 83 și 84 au fost ajustate. La pct. 25 lit. d) și e), „pct. 23 subpct. b)/c)” se înlocuiește cu „pct. 23 lit. b)/c)”.

	Editura „Știința”
	136
	Coerența textului de lucru: pct. 2 și 65 din textul consolidat conțin referințe nominale la „Legea nr. 325/2025” (inclusiv forma eronată „Legii nr.3252025”), contrar soluției generice; pct. 16 figurează ca „abrogat”, deși subpct. 2.14 îl exclude; de utilizat o terminologie unică („se abrogă” sau „se exclude”).
	Se acceptă.
În redacția curentă, pct. 2 și 65 utilizează trimiterea generică la „legislația privind achizițiile publice”; referințele nominale au fost eliminate. Proiectul de ordin utilizează uniform formula „se abrogă”, iar textul consolidat – mențiunea „abrogat” (pct. 16, pct. 73).

	Editura „Știința”
	137
	Pct. 2 – menține procedurile „licitație deschisă sau cererea ofertelor de preț”; art. 26 alin. (2) din Legea nr. 325/2025 nu mai prevede cererea ofertelor de preț. Propunere: „prin procedurile prevăzute de legislația privind achizițiile publice, în funcție de valoarea estimată a achiziției”.
	Se acceptă.
Pct. 2 se expune: „2. Procedura de atribuire a contractului de achiziție publică de manuale se realizează prin procedurile prevăzute de legislația privind achizițiile publice, în funcție de valoarea estimată a achiziției, din sursele financiare alocate de Ministerul Educației și Cercetării (în continuare – Minister) și din sursele financiare ale Fondului special pentru manuale […]”. Formularea nu depinde de tipurile de proceduri enumerate în lege.

	Editura „Știința”
	138
	Pct. 4 lit. b) și e) – termenul de până la 210 zile pentru prezentarea proiectelor de manual prelungește procedura; documentația de atribuire trebuie să stabilească o perioadă de valabilitate a ofertei și a garanției pentru ofertă care să acopere întreaga evaluare (art. 57 alin. (2) din Legea nr. 325/2025).
	Se acceptă.
Pct. 64 se completează: „Documentația de atribuire stabilește perioada de valabilitate a ofertei și a garanției pentru ofertă.” Perioada se stabilește de autoritatea contractantă, în condițiile legislației privind achizițiile publice, astfel încât să acopere întreaga evaluare. Termenul de 60 de zile pentru depunerea ofertelor este compatibil cu termenul minim de 35 de zile pentru licitația deschisă.

	Editura „Știința”
	139
	Pct. 76 – ponderea prețului de 0,1 corespunde pragului minim de 10% pentru manuale prevăzut de art. 67 alin. (19) lit. d) din Legea nr. 325/2025, dar este sub pragul de 30% impus de art. 26 alin. (12) lit. d) din Legea nr. 131/2015; norma este legală doar după 1 ianuarie 2027 și doar pentru procedurile inițiate după această dată.


Se ia act.
	Editura „Știința”
	140
	Terminologia încetării contractelor: pct. 44 utilizează „rezoluțiune”, iar pct. 18 lit. h) și pct. 48 – „reziliere”; Legea nr. 325/2025 și Codul civil utilizează „rezoluțiune” (art. 63 alin. (2) din Legea nr. 100/2017).
	Se acceptă.
Pct. 18 lit. h), pct. 48 și Anexa nr. 1 utilizează termenul „rezoluțiune”.

	Editura „Știința”
	141
	Anexa nr. 4 – sintagma „Licitația publică nr. ___” nu corespunde terminologiei Legii nr. 325/2025. Propunere: „Procedura de achiziție publică nr. ___ din ___ (tipul procedurii)”.
	Se acceptă.
Anexa nr. 4 se ajustează în sensul propus.

	Editura „Știința”
	142
	Pct. 15 – „Învățământ primar” este enumerat ca arie curriculară, deși este o treaptă de învățământ; propunere: „câte un cadru didactic pentru fiecare dintre ariile curriculare […] și un cadru didactic din învățământul primar”; de precizat dacă secretarul CNAM are drept de vot.
	Se acceptă.
Pct. 15: „…Educație pentru arte, tehnologii și sport, un cadru didactic din învățământul primar, un specialist în metodologie didactică…” și se completează: „Secretarul CNAM are drept de vot.” Secretarul este unul dintre cei 13 membri și intră în calculul cvorumului de 9 membri (pct. 20).

	Editura „Știința”
	143
	Pct. 20 – trimiterea „pct. 18 lit. d) și f¹)” exclude din regimul de vot calificat competențele noi de la lit. e¹), e²) și h); decizia privind sancționarea evaluatorului afectează drepturile unei persoane și trebuie adoptată prin vot, cu cvorumul prevăzut la pct. 20.
	Se acceptă.
Pct. 20: „…competențelor de la pct. 18 lit. d), e¹), f¹) și h) se adoptă cu votul a cel puțin 9 membri.” Lit. e¹) privind pilotarea a fost exclusă din proiect, iar fosta lit. e²) a devenit lit. e¹).

	Editura „Știința”
	144
	Pct. 18 lit. h) și pct. 48 – necorelări: (a) lit. h) prevede „rezilierea și/sau excluderea”, iar pct. 48 impune ambele măsuri cumulativ; (b) lit. h) vizează doar punctajul eronat, iar pct. 48 și nedeclararea incompatibilității; (c) CNAM este organ colegial fără personalitate juridică, iar contractul de prestări servicii este încheiat de Minister. Propunere: CNAM propune măsura, Ministerul decide; audierea prealabilă a evaluatorului, motivarea deciziei și calea de contestare (Codul administrativ nr. 116/2018); neachitarea serviciilor prestate neconform să se regăsească în clauzele contractului.
	Se acceptă (a se vedea și recomandarea nr. 115).
1. Pct. 18 lit. h): „h) propune Ministerului rezoluțiunea contractului de prestări servicii și/sau excluderea evaluatorului din Baza de date a evaluatorilor de manuale, în cazurile prevăzute la pct. 48.”
2. Pct. 48: „…CNAM, după audierea prealabilă a evaluatorului, propune Ministerului rezoluțiunea contractului de prestări servicii și/sau excluderea evaluatorului din Baza de date a evaluatorilor de manuale. Decizia Ministerului se adoptă motivat, în scris, se comunică evaluatorului în termen de 3 zile lucrătoare de la adoptare și poate fi contestată în condițiile Codului administrativ nr. 116/2018. Serviciile prestate neconform nu se achită, în condițiile contractului de prestări servicii.”
3. Cele trei necorelări sunt eliminate: pct. 18 lit. h) și pct. 48 utilizează aceeași formulă („și/sau”), care permite aplicarea măsurilor separat sau împreună, proporțional cu gravitatea faptei; lit. h) trimite la toate cazurile de la pct. 48; decizia aparține Ministerului, parte la contract.

	Editura „Știința”
	145
	Pct. 48 – excluderea definitivă din baza de date, printr-un act departamental, ridică o problemă de proporționalitate; propunere: un termen determinat (de exemplu, 5 ani) pentru declarația falsă; definirea „declarației false”.
	Se acceptă.
Pct. 48: „Excluderea operează pentru un termen de 3 ani, iar în cazul declarației false privind situațiile de la pct. 27 lit. a)–c) – pentru un termen de 5 ani. Constituie declarație falsă declarația pe propria răspundere prevăzută la pct. 38 care nu corespunde realității la data semnării, precum și neinformarea CNAM potrivit pct. 38¹.” Anexa nr. 1 se corelează.

	Editura „Știința” 
	146
	Pct. 31 – propunerea de candidați de către membrii CNAM poate afecta imparțialitatea selecției; de precizat că acești candidați sunt supuși acelorași cerințe și verificări, iar membrul care face propunerea se abține de la vot asupra lor.
	Nu se acceptă (a se vedea și recomandarea nr. 121).
Pct. 31 admite numai candidați „care întrunesc criteriile/cerințele stabilite”, adică aceleași condiții de înscriere (pct. 23) și aceleași situații de incompatibilitate (pct. 27). Candidații propuși sunt examinați de CNAM în aceeași procedură, consemnată în proces-verbal (pct. 30), aprobați prin ordin al ministrului (pct. 33) și semnează aceleași declarații și același Angajament (pct. 38). Completarea propusă ar repeta norme existente.

	Editura „Știința” 
	147
	Pct. 82²–82³ – experții au acces la proiectul de manual câștigător, dar nu semnează un angajament de confidențialitate și imparțialitate și nu au un regim de conflict de interese; extinderea pct. 17, 27 și 38¹ asupra experților. Pentru pilotare – stabilirea instituției responsabile și a modului de valorificare a rezultatelor.
	Se acceptă parțial.
1. Angajamentul experților este deja prevăzut la pct. 82³: experții semnează Angajamentul conform Anexei nr. 1, iar obligațiile de la lit. c), d) și g) revin oricărei persoane care primește acces la proiectul nepublicat.
2. Se acceptă regimul conflictului de interese. Pct. 82² se completează: „Nu pot fi propuse în calitate de experți persoanele care se află în situațiile prevăzute la pct. 27; prevederile pct. 38¹ se aplică experților în mod corespunzător.”
3. Obiecția privind pilotarea a rămas fără obiect: pilotarea a fost exclusă din Regulament (pct. 4 lit. j¹) și pct. 18 lit. e¹) se abrogă).

	Editura „Știința”
	148
	Pct. 72 și 73 – condițiile de neconformitate sunt formulate într-o singură frază lungă, dublată aproape integral de pct. 73; enumerarea condițiilor pe litere la pct. 72; aceeași bază de calcul („criteriile II–IX”, respectiv „factorul Calitatea ofertei”); decizia de neconformitate aparține grupului de lucru pentru achiziții publice de manuale, ca autoritate contractantă.
	Se acceptă (a se vedea și recomandările nr. 119 și 129).
Pct. 72 enumeră condițiile la lit. a)–f), cu baza de calcul unică „criteriile II–IX”; pct. 73 se abrogă; decizia aparține grupului de lucru pentru achiziții publice de manuale, pe baza constatării CNAM.

	Editura „Știința”
	149
	Pct. 71 – formula „CNAM solicită coordonatorului, în termen de trei zile lucrătoare, să întrunească evaluatorii” este echivocă: nu rezultă dacă termenul se referă la solicitare sau la întrunire.
	Se acceptă.
Pct. 71: „CNAM solicită coordonatorului să întrunească evaluatorii, în termen de 3 zile lucrătoare de la data ședinței CNAM, pentru a analiza aspectele divergente.” Termenul se raportează la întrunire și are un moment de început determinat.

	Editura „Știința”
	150
	Pct. 10 – sintagma „în termeni proximi” nu are conținut normativ determinabil (art. 54 din Legea nr. 100/2017); propunere: un termen concret sau stabilit de CNAM pentru fiecare caz; de verificat ca textul să nu dubleze cuvântul „erorilor”.
	Se acceptă (a se vedea și recomandarea nr. 60).
Pct. 10: „Editura lichidează erorile tehnice sau de conținut, cu suportarea cheltuielilor, în termenul stabilit de CNAM pentru fiecare caz.” Termenul se stabilește individual, în funcție de natura și volumul erorilor. S-a corectat și acordul: „erorile tehnice sau de conținut ale unui manual”.

	Editura „Știința”
	151
	Pct. 6 lit. c) – drepturile achiziționate să fie formulate în terminologia Legii nr. 139/2010 privind dreptul de autor și drepturile conexe („printarea” – dreptul de reproducere; „opere/manuale școlare derivate” – dreptul de a realiza opere derivate); precizarea teritoriului și a duratei cesiunii. La lit. b), bara oblică „Centrului […]/platformei dedicate” creează echivoc; se propune „sau” și verificarea denumirii oficiale a instituției.
	Se acceptă parțial (a se vedea și recomandările nr. 100 și 118).
1. Legea nr. 139/2010 a fost abrogată prin Legea nr. 230/2022 privind drepturile de autor și drepturile conexe; corelarea se face cu legea în vigoare.
2. Nu se acceptă reformularea lit. c). Enumerarea delimitează utilizările pe care Ministerul le poate dobândi; teritoriul, durata și întinderea concretă a drepturilor se stabilesc, pentru fiecare lot, în caietul de sarcini (pct. 6¹, pct. 89) și în contractul de licență.
3. Lit. b): „…pe pagina web oficială a Centrului Tehnologii Informaționale și Comunicaționale în Educație sau pe platforma dedicată a Ministerului”. Denumirea instituției se verifică la data aprobării ordinului, în raport cu actul de reorganizare a acesteia.

	Editura „Știința”
	152
	Anexa nr. 1 – text incomplet: fraza „voi răspunde contravențional, disciplinar, material, civil ori penal, în raport” este trunchiată; de completat „în raport cu natura faptei”.
	Se acceptă.
Fraza se completează: „…voi răspunde contravențional, disciplinar, material, civil ori penal, în raport cu natura faptei.”

	Editura „Știința”
	153
	Anexa nr. 1 – necorelare cu nota de fundamentare: nota afirmă că angajamentul include păstrarea documentelor pe suporturi securizate și interdicția introducerii conținutului în instrumente de inteligență artificială, iar anexa nu conține aceste obligații; propunere: o literă nouă h).
	Nu se acceptă.
Obligațiile de la lit. c), d) și g) ale Anexei nr. 1 interzic divulgarea, publicarea și utilizarea conținutului proiectelor de manual în interes propriu sau al terților, indiferent de mijlocul tehnic; introducerea conținutului într-un serviciu extern constituie divulgare. O obligație formulată pentru o anumită tehnologie ar deveni caducă odată cu evoluția acesteia. Nota de fundamentare se corelează cu Anexa nr. 1 (a se vedea recomandarea nr. 162).

	Editura „Știința”
	154
	Anexa nr. 1 – referirea la „protecția informațiilor clasificate” este inadecvată, informațiile din evaluare neavând regim de secret de stat; propunere: „informații confidențiale/cu accesibilitate limitată”.
	Se acceptă.
Sintagma se înlocuiește cu „protecția informațiilor cu accesibilitate limitată”.

	Editura „Știința”
	155
	Anexa nr. 1 – minimizarea datelor: formularul solicită seria, emitentul și data buletinului, plus codul personal; pentru identificare este suficient IDNP; de verificat intrarea în vigoare a Legii nr. 195/2024 la data aplicării ordinului sau de utilizat trimiterea generică la „legislația privind protecția datelor cu caracter personal”.
	Se acceptă.
Datele buletinului de identitate se exclud; se păstrează „IDNP”. La lit. f), trimiterea nominală la Legea nr. 195/2024 se înlocuiește cu trimiterea generică la „legislația privind protecția datelor cu caracter personal”.

	Editura „Știința”
	156
	Anexa nr. 1 – domeniul de aplicare: pct. 17 cere ca și membrii CNAM să semneze angajamentul, dar formularul este conceput exclusiv pentru evaluatori („sesiunea de evaluare”, „calitatea de evaluator”, pct. 38¹); propunere: un formular adaptat pentru membrii CNAM și experți sau o formulare neutră.
	Se acceptă.
Formularul se completează cu rubrica „în calitate de ___ (membru al CNAM/evaluator/expert)”, iar sintagma „după încetarea calității de evaluator” se înlocuiește cu „după încetarea calității în care a fost semnat”. Se introduce Nota: „Formularul se completează, în mod corespunzător, de membrii CNAM (pct. 17), de evaluatori (pct. 38) și de experți (pct. 82³). Pentru membrii CNAM, trimiterile la pct. 27 și pct. 38¹ se citesc ca trimiteri la pct. 17, iar alineatul precedent nu se aplică.” Un singur formular evită trei variante cu conținut aproape identic.

	Editura „Știința”
	157
	Anexa nr. 2 – rubrica „Gradul didactic” nu acoperă evaluatorii din învățământul superior, admiși prin noul pct. 23 lit. b); propunere: „Gradul didactic/titlul științific sau științifico-didactic”.
	Se acceptă.
Rubrica se expune: „Gradul didactic/titlul științific sau științifico-didactic”, în corelare cu pct. 23 lit. b) și d).

	Editura „Știința”
	158
	Anexa nr. 4 – tabelul are cinci coloane fixe pentru evaluatori; propunere: o formulare flexibilă („Evaluator 1 … n”), corelată cu componența grupului stabilită la pct. 32.
	Se acceptă.
Anexa nr. 4 se completează cu nota: „² Numărul coloanelor «Evaluator» corespunde numărului de evaluatori din grup, stabilit potrivit pct. 32.”

	Editura „Știința” 
	159
	Data intrării în vigoare: formula „la data publicării” (pct. 3 din proiect) nu poate fi menținută – până la 31.12.2026 formula 0,9/0,1 contravine art. 26 alin. (12) lit. d) din Legea nr. 131/2015; procedurile în curs la 1.01.2027 se definitivează după legea în vigoare la inițiere (art. 91 din Legea nr. 325/2025); regula generală este intrarea în vigoare peste o lună de la publicare (art. 56 din Legea nr. 100/2017). Propunere: intrarea în vigoare la 1 ianuarie 2027; dispoziție tranzitorie pentru procedurile inițiate anterior; republicarea Regulamentului. Alternativ, dacă publicarea nu are loc până la 31.12.2026: intrarea în vigoare la data publicării, cu păstrarea dispoziției tranzitorii.


Se ia act.
	Editura „Știința” 
	160
	Nota de fundamentare, pct. 2.1–2.2: Legea nr. 325/2025 nu „substituie” încă Legea nr. 131/2015 – intră în vigoare la 1 ianuarie 2027 și o abrogă la aceeași dată; referințele nominale la Legea nr. 131/2015 devin caduce abia la această dată.
	Se ia act.

	Editura „Știința” 
	161
	Nota de fundamentare, pct. 3.1 subpct. 2: majorarea ponderii calității trebuie raportată expres la art. 67 alin. (19) lit. d) din Legea nr. 325/2025, care o permite, și la art. 26 alin. (12) lit. d) din Legea nr. 131/2015, care o interzice până la 31.12.2026.
	Se ia act.  

	Editura „Știința” 
	162
	Nota de fundamentare, pct. 3.1 subpct. 9 și pct. 4.4.1: nota descrie obligații ale evaluatorului (suporturi securizate, interdicția instrumentelor de inteligență artificială) care lipsesc din Anexa nr. 1.
	Se acceptă.
Nota de fundamentare se corelează cu Anexa nr. 1: mențiunile privind suporturile securizate și instrumentele de inteligență artificială se exclud din notă; obligațiile de confidențialitate de la lit. c), d) și g) ale anexei acoperă orice transfer al conținutului către terți (a se vedea recomandarea nr. 153).

	Editura „Știința” 
	163
	Nota de fundamentare, pct. 4.2: concluzia că proiectul „nu implică cheltuieli suplimentare” nu este susținută prin calcule; proiectul introduce remunerarea experților (pct. 82³), remunerarea suplimentară a coordonatorului (pct. 37) și pilotarea; se va prezenta estimarea costurilor și sursa de acoperire.
	Se acceptă parțial.
Pilotarea a fost exclusă, iar costul aferent dispare. Remunerarea experților și remunerarea suplimentară a coordonatorului se efectuează potrivit pct. 9¹ din HG nr. 876/2015, din alocațiile Ministerului și mijloacele Fondului special pentru manuale aprobate pentru fiecare procedură. Nota de fundamentare se completează cu estimarea costurilor pe titlu de manual și cu sursa de acoperire.

	Editura „Știința” 
	164
	Nota de fundamentare, pct. 7: avizul Ministerului Justiției nr. 04/1-9674 din 21 august 2026 a fost emis înainte de definitivarea variantei noi; se recomandă reconsultarea acestuia; se va anexa raportul de expertiză anticorupție, conform Metodologiei CNA.
	Se acceptă.
Proiectul în redacția finală, cu data intrării în vigoare și dispoziția tranzitorie, se remite repetat Ministerului Justiției; raportul de expertiză anticorupție se anexează la nota de fundamentare.

	Editura „Știința” 
	165
	Nota de fundamentare, pct. 9: formula „Ordinul intră în vigoare la data publicării” se va înlocui cu data de 1 ianuarie 2027, cu justificarea prevăzută la art. 56 alin. (3) din Legea nr. 100/2017; se vor menționa dispoziția tranzitorie și republicarea.
	Se ia act.  




